3 krim kecantikan dikesan ada racun berjadual – KKM

PUTRAJAYA – Bahagian Regulatori Farmasi Negara (NPRA), Kementerian Kesihatan (KKM) mengesan tiga produk kosmetik didapati mengandungi racun berjadual boleh memudaratkan kesihatan pengguna.

Tiga produk berkenaan adalah BL Ledehh Day Cream dan BL Ledehh Night Cream mengandungi racun merkuri manakala bagi produk For U Night Cream – 15g pula racun jenis Hydroquinone, Tretinoin dan Betamethasone 17-Valerate.

Ketua Pengarah Kesihatan, Datuk Dr. Muhammad Radzi Abu Hassan berkata, NPRA menggesa orang awam untuk mengelak daripada membeli dan menggunakan produk-produk kosmetik tersebut.

Jelasnya, notifikasi produk-produk kosmetik terlibat dibatalkan oleh Pengarah Kanan Perkhidmatan Farmasi, KKM dan tidak lagi dibenarkan untuk dipasarkan di Malaysia.

“Merkuri dilarang di dalam produk kosmetik kerana boleh memudaratkan kesihatan yang mana boleh diserap masuk ke dalam badan san menyebabkan kerosakan pada buah pinggang dan sistem saraf.

“Ia juga boleh mengganggu perkembangan otak kanak-kanak yang masih kecil atau belum dilahirkan selain menyebabkan ruam, iritasi dan perubahan lain pada kulit,” katanya dalam kenyataan hari ini.

Muhammad Radzi berkata, produk yang mengandungi hydroquinone, tretinoin dan Betamethasone 17-Valerate pula adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat ahli profesional kesihatan.

Tambahnya, penggunaan produk yang mengandungi bahan-bahan tersebut tanpa pengawasan ahli profesional kesihatan boleh menyebabkan kesan sampingan seperti kemerahan pada kulit yang disapu, ketidakselesaan dan perubahan warna kulit yang tidak diingini.

“Ini termasuk kulit menjadi hipersensitif, boleh menghalang proses pigmentasi (depigmentasi) yang mengurangkan perlindungan kulit daripada pancaran sinar UV berbahaya dan boleh meningkatkan risiko kanser kulit.

“Penggunaan tretinoin tanpa pengawasan ahli profesional kesihatan boleh menyebabkan bahagian kulit yang disapu menjadi kemerahan, tidak selesa, pedih, mengelupas dan hipersensitif kepada cahaya matahari.

“Betamethasone 17-Valerate boleh menyebabkan bahagian kulit muka yang disapu menjadi nipis dan mudah mengalami iritasi, berjerawat, perubahan pada pigmentasi kulit dan meningkatkan risiko untuk diserap ke dalam sistem peredaran darah yang boleh membawa kesan mudarat,” katanya.

Pada masa sama, beliau mengingatkan penjual dan pengedar menghentikan penjualan dan pengedaran produk kosmetik berkenaan serta-merta kerana melanggar Peraturan-Peraturan Kawalan Dadah dan Kosmetik 1984.

Katanya, individu yang melakukan kesalahan di bawah Peraturan-Peraturan ini boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya.

Manakala, bagi syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 bagi kesalahan berikutnya. – Kosmo

Authors

View all posts

View all posts


Agong, Permaisuri berangkat lakukan kunjungan hormat ke atas Raja Charles III

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan berangkat melakukan kunjungan hormat ke atas Raja Britain Raja Charles III di Istana Buckingham, United Kingdom (UK) pada Rabu.

Datuk Pengelola Bijaya Diraja Istana Negara, Datuk Seri Ahmad Fadil Samsuddin berkata, kunjungan hormat itu bersempena lawatan khas Seri Paduka berdua ke London selama enam hari bermula 10 Oktober hingga Ahad ini.

Menerusi catatan dalam Facebook Istana Negara, Ahmad Fadil berkata, pada sesi kunjungan hormat selama 40 minit yang bermula 3 petang waktu tempatan, Raja Charles III berkenan menyantuni dan beramah mesra dengan Al-Sultan Abdullah dan Tunku Azizah.

Katanya, Yang di-Pertuan Agong turut menyentuh isu-isu hubungan dua hala antara Malaysia dengan UK termasuk isu alam sekitar dan pelancaran Stesen Janakuasa Battersea, sebuah projek hartanah ikonik pelaburan Malaysia di London yang dirasmikan oleh baginda selepas sesi kunjungan hormat itu.

“Keberangkatan Seri Paduka berdua melakukan kunjungan hormat itu mencerminkan keakraban Yang di-Pertuan Agong dengan Raja Charles III yang kedua-dua pemimpin menjalinkan persahabatan sejak lebih empat dekad, bermula dengan bersukan polo bersama-sama ketika remaja di pelbagai peringkat kejohanan antarabangsa,” katanya.

Menurut Ahmad Fadil, kunjungan hormat itu yang juga pertemuan kali kedua antara kedua-dua pemimpin tahun ini, turut mencerminkan hubungan dua hala yang rapat antara Malaysia dengan UK sejak kemerdekaan 65 tahun lepas.

Pada 18 September lepas, Al-Sultan Abdullah dan Tunku Azizah berkenan berangkat menghadiri majlis resepsi yang dihoskan Raja Charles III di Istana Buckingham.

Sehari selepas itu, Seri Paduka berdua turut berkenan berangkat ke Westminster Abbey bagi menghadiri istiadat pemakaman negara Ratu Elizabeth II yang mangkat pada 8 Sept. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Muhammad Adam Syakir ingatkan pelajar bangga dengan Bahasa Melayu

PETALING JAYA: Bukan mudah bagi anak remaja tampil berpakaian kemuliaan Melayu, di samping melontarkan suara, gaya dan penuh perasaan untuk mendeklamasikan sebuah puisi moden, di hadapan generasi gajet.

Bagaimanapun, puisi moden dikenali sajak, mampu menjadi medium persembahan pentas seni, hingga berupaya menimbulkan perasaan hiba dan sayu dalam setiap sanubari jiwa yang menghayati bait-baitnya.

Johan Deklamasi Sajak Koperasi Sekolah 2022 peringkat kebangsaan, Muhammad Adam Syakir Jalaluddin Ahmad, 17, dari Maktab Rendah Sains MARA (MRSM) Felda Trolak, sendiri hampir putus asa untuk meneruskan niat memasuki pertandingan kerana tahu bukan mudah untuk menghafal, menghayati dan pada masa yang sama, menggaya dan menyampaikan sajak dengan baik.

“Pada mulanya saya hampir tidak boleh buat kerana ada masa hanya dua hari untuk berlatih, disebabkan jadual sibuk. Rasa seperti mahu mengalah, tiada masa untuk menghafal sajak.

“Akhirnya, saya kembali bersemangat dan cuba buat sehabis baik, sampai ke tahap ini,” katanya.

Permata hati kepada ahli perniagaan, Jalaluddin Ahmad dan isteri yang juga Guru Besar Sekolah Kebangsaan (SK) Sungai Besi, Atnawati Abu Hanipah itu turut mengambil kesempatan untuk memberi nasihat kepada rakan sebayanya supaya tidak terus lupa dengan sastera Melayu.

“Saya nak beri mesej kepada semua pelajar, walaupun ada yang kurang atau tidak berminat dengan sastera Melayu, tetapi kita perlu terapkan semangat berbahasa Melayu dalam diri.

“Terapkan bahasa Melayu kerana ia bahasa kebangsaan kita,” katanya.

Muhammad Adam Syakir berkata demikian ditemani ibunya, dan guru pengiring, pada Majlis Perasmian Penutup Pertandingan Deklamasi Sajak Koperasi Sekolah 2022 Peringkat Kebangsaan di Wisma Ungku Aziz, Kelana Jaya, di sini.

Majlis dirasmikan oleh Timbalan Menteri Pendidikan II, Datuk Mohamad Alamin, yang turut dihadiri Presiden Angkasa, Datuk Seri Dr Abdul Fatah Abdullah.

Pada majlis itu Muhammad Adam Syakir membawa pulang replika cek berjumlah RM3,000 bersama trofi dan sijil penyertaan selepas berjaya menambat hati juri dengan sajak bertajuk Keluarga Koperasi.

Mengikut beberapa hasil carian, deklamasi berasal dari bahasa Latin yang maksudnya declamare atau declaim yang membawa makna membaca sesuatu hasil sastera yang berbentuk puisi dengan lagu atau gerak tubuh sebagai alat bantu.

Gerak yang dimaksudkan ialah gerak alat bantu yang puitis, yang seirama dengan isi bacaan.

Sajak pula berbeza daripada puisi tradisional seperti pantun, syair, gurindam, mantera, berdasarkan dua ciri, bentuknya yang bebas dan suasana moden yang dibayangkan melalui kata-kata yang digunakan.

Berikut adalah sajak yang dideklamasikan oleh Muhammad Adam Syakir.

KELUARGA KOPERASI

Keluarga
Paduan kata
Kulo
Ertinya saya
Warga
Maksudnya ahli

Ahliku
Ada aku
Ada kamu
Ada mereka
Ada kita semua
Kitalah keluarga
Keluarga koperasi

Kalau sudah mengaku keluarga
Tidak boleh tidak
Kebajikan ahlinya
Ayahanda wajib peka
Siapa perlu beras
Siapa kurang lauk
Mana sengetnya
Mana bocornya
Jangan nanti perahunya
Karam sekerat

Cubit peha kiri
Peha kanan juga serasa

Jika namanya keluarga koperasi Sebelum ke lidah
Akarnya harus muafakat
Runding sebelum bulat
Usah pandai-pandai buat
Kelak salah alamat

Salangkan lidah lagi tergigit
Adat senduk
Ke belanga terhantuk

Keluarga koperasi
Tentulah mengira
Untung rugi
Nan ayah dan nan ibu
Memayung anak-anaknya
Nan anak-anak
Menabur bakti
Berlaga bahu
Biar laba menderu
Nanti untungnya dibagi-bagi
Agar menambah gemilang koperasi

Awas
Jangan memancing
Dalam belanga

Usah seperti pinggan mangkuk Silap sedikit hendak terhantuk

Jadilah setangkai padi
Bernas semuanya

Kita ini syukur
Tumbuh di tanah gembur
Bumi ini sedia
Makmur Pusaka dari leluhur

Tanah tua ini
Menyimpan sejarah
Keluarga besar kita
Yang pucuknya terbina 1922

Maya kini
Keluarga besar kita
Terus gemilang
Memanjat matang 10 dekat

Berbunga Hasrat kami
Moga keluarga koperasi
Pacu terus pacu
Maju terus maju
Erat tambah dapat
Padat tambah kuat
Dengan coretan keramat
Bersekutu bertambah mutu

Siapa tahu
Jasa keluarga koperasi yang dasyat
Terjalin kembali pertalian erat
Terjambat semula banjaran Titi bangsa
Bangsa kita yang hebat
Dan tidak dapat tidak Kekal Berdaulat

Karya: Johan Deklamasi Sajak Koperasi Sekolah 2022, MRSM Felda Trolak, Muhammad Adam Syakir Jalaluddin Ahmad

Author

Fhatihah Zakinan

View all posts

View all posts


PH lakukan pendakwaan terpilih terhadap saya, lebih 20 pemimpin BN – Ahmad Zahid

KUALA LUMPUR: Datuk Seri Dr Ahmad Zahid Hamidi sekali lagi menegaskan di Mahkamah Tinggi hari ini bahawa Kerajaan Pakatan Harapan (PH) melakukan pendakwaan terpilih yang bermotifkan politik terhadapnya dan lebih 20 pemimpin Barisan Nasional (BN) selepas Pilihan Raya Umum ke-14 (PRU14).

Ahmad Zahid, 69, berkata apabila BN gagal membentuk kerajaan pada 2018, beliau dan pemimpin lain termasuk Datuk Seri Najib Tun Razak, Datuk Ahmad Maslan dan Datuk Seri Tengku Adnan Tengku Mansor telah diheret ke mahkamah atas kesalahan jenayah.

“Yang Arif, saya sedari bahawa pada 9 Mei 2018, apabila kerajaan di bawah BN telah gagal memperoleh kerusi yang cukup untuk membentuk kerajaan, maka gabungan parti lain ambil alih dan dalam bulan Jun (2018) laporan Suruhanjaya Pencegahan Rasuah Malaysia (SPRM) telah dibuat kepada saya,” katanya.

Bekas timbalan perdana menteri itu berkata demikian ketika pemeriksaan semula oleh peguamnya, Datuk Ahmad Zaidi Zainal ketika membela diri atas 47 pertuduhan, iaitu 12 kes pecah amanah, lapan rasuah dan 27 pengubahan wang haram, membabitkan puluhan juta ringgit milik dana Yayasan Akalbudi (YAB).

Menurut Ahmad Zahid, apabila gabungan baharu PH mengambil alih, pertuduhan terhadap 15 individu di mahkamah telah ditarik balik antaranya Ahli Parlimen Bagan Lim Guan Eng, Ahli Parlimen Sungai Buloh R. Sivarasa, Naib Presiden PKR ketika itu Rafizi Ramli dan beberapa individu lain.

“Kalau ini bukan pertuduhan bermotifkan politik, saya tidak tahu apakah lagi istilah lain yang digunakan? Yang dituduh ditarik balik (kes) oleh peguam negara ketika itu, manakala individu dari parti yang kalah diheret ke mahkamah untuk dituduh.

“Apa yang mahu saya sebut di sini ialah keyakinan kami kepada mahkamah yang adil serta sistem perundangan yang betul,” kata Ahli Parlimen Bagan Datuk itu.

Ahmad Zahid berkata kertas laporan dalam siasatan sepatutnya mengutamakan untuk menyiasat isu yang merosakkan sistem keadilan dan penguatkuasaan, bukannya dijadikan sebagai satu langkah untuk membalas dendam oleh pemimpin yang mengambil alih kerajaan.

Kepada soalan Ahmad Zaidi sama ada beliau diugut secara halus atau kasar contohnya oleh perdana menteri dan timbalan perdana menteri berhubung kes YAB, Ahmad Zahid berkata:

“Tidak spesifik diugut perkara yang berhubung kait dengan YAB tetapi ugutan pada jawatan yang saya pegang dalam parti apabila saya jalankan tugas sebagai Presiden UMNO”.

“Seorang yang telah jadi perdana menteri ketika itu iaitu Tun (Dr) Mahathir (Mohamad) menyatakan beliau mahu jumpa saya dan ugutan yang dibuat jika saya tidak keluar parti dan membubarkan UMNO, sesuatu akan dilakukan kepada saya, tentulah pertuduhan yang dibuat kepada saya ekoran daripada ugutan itu,” katanya.

Katanya Dr Mahathir mengakui di dalam beberapa media bahawa beliau memintanya (Ahmad Zahid) keluar parti dan membubarkan UMNO dan pengakuan tersebut merupakan bukti yang kukuh.

Perbicaraan di hadapan Hakim Datuk Collin Lawrence Sequerah bersambung 2 petang. – BERNAMA


Najib, anak fail rayuan elak bayar tunggakan cukai – Ketua Peguam Cara Hasil

PUTRAJAYA:  Mahkamah Persekutuan diberitahu pada Rabu bahawa tindakan Datuk Seri Najib Tun Razak dan anaknya  Datuk Mohd Nazifuddin merayu terhadap penghakiman terus diperoleh Lembaga Hasil Dalam Negeri (LHDN) untuk mendapatkan lebih daripada RM1.7 bilion tunggakan cukai, adalah bagi mengelak daripada membayar cukai itu.

Ketua Peguam Cara Hasil  Dr Hazlina Hussain, yang mewakili LHDN berkata lazimnya, skim percukaian setiap pentadbiran cukai di dalam dunia meminta pembayar cukai membayar cukai yang perlu dijelaskan tanpa mengambil kira sebarang rayuan.

“Jika rayuan ini dibenarkan mahkamah, kepentingan umum akan menjadi prejudis secara keseluruhan dan rayuan ini difailkan oleh pemohon untuk mengelakkan cukai yang perlu dijelaskan dan dibayar terlebih dahulu,” katanya pada pendengaran rayuan Najib dan Mohd Nazifuddin terhadap penghakiman terus kepada mereka di hadapan panel lima hakim dipengerusikan Presiden Mahkamah Rayuan Tan Sri Abang Iskandar Abang Hashim.

Lain-lain hakim yang menganggotai panel itu ialah Hakim Besar Malaya Datuk Mohamad Zabidin Mohd Diah dan Hakim Mahkamah Persekutuan Tan Sri Nallini Pathmanathan, Datuk Mary Lim Thiam Suan dan Datuk Abu Bakar Jais.

Beliau berkata skim percukaian yang memerlukan pembayar cukai menjelaskan cukai dahulu tidak melakukan prejudis atau mendiskriminasi terhadap pembayar cukai kerana pembayar cukai yang terkilan terhadap penilaian Ketua Pengarah LHDN boleh merayu kepada Pesuruhjaya Khas Cukai Pendapatan  (SCIT) yang ditubuhkan di bawah Akta Parlimen, Akta Cukai Pendapatan 1967.

“Pembayar cukai perlu menjelaskan jumlah yang ditetapkan dahulu tanpa mengambil kira sebarang rayuan. Rasional di sebalik prinsip ini ialah untuk melayani pembayar cukai dengan saksama, sama ada antara pembayar cukai yang patuh serta yang ingkar dan paling penting sekali ialah melindungi perbendaharaan kerajaan,” katanya.

Peguam Tan Sri Muhammad Shafee Abdullah yang mewakili Najib dan Mohd Nazifuddin berhujah bahawa adalah jelas pihak responden mahu membankrapkan pemohon malah sebelum SCIT boleh mendengar merit pembelaan kepada penilaian cukai tambahan yang dikenakan kepada anak guamnya.

“Jika responden berjaya dalam membankrapkan pemohon malah sebelum SCIT memulakan atau menyelesaikan prosiding bermakna keseluruhan hujahan responden mengenai SCIT selaku ‘forum yang  sewajarnya’ adalah akademik,” kata beliau sambil menambah kes ini tidak sesuai untuk penghakiman terus kerana wujud faktor mengapa ia harus diteruskan menerusi perbicaraan.

Beliau berkata mahkamah ini berselindung dengan bidang kuasa untuk mendengar dan menentukan cabaran perlembagaan yang timbul daripada Seksyen 106(3) Akta Cukai Pendapatan yang menyatakan berhubung tindakan sivil LHDN untuk mendapatkan semula cukai, mahkamah tidak perlu melayan sebarang rayuan terhadap cukai yang ingin dituntut sebagai berlebihan, tidak dinilai dengan betul, di bawah rayuan atau  dinaikkan secara tidak tepat.

Pada ketika itu, Nallini mencelah dan berkata peruntukan itu adalah penting kepada keupayaan Malaysia untuk mengutip cukai sebagai sebahagian daripada usaha kerajaan mengagihkan semula kekayaan dalam kalangan rakyat.

Hakim itu berkata negara ini masih perlu mengutip cukai dan keupayaan kerajaan mengutip cukai mungkin terjejas jika setiap pembayar cukai dibenar mengemukakan pernyataan pembelaan ketika disaman kerana cukai.

“Jika setiap pembayar cukai boleh datang ke mahkamah dan diberi perbicaraan penuh (terhadap saman cukai LHDN tanpa penghakiman terus dibenarkan) terhadap amaun yang ditaksirkan, negara ini tidak akan bergerak. B40 akan terhapus kerana tiada lagi wang ( dalam perbendaharaan kerajaan), kata Nallini.

Selepas selesai hujahan, mahkamah menangguhkan penghakiman rayuan itu.

Bekas Perdana Menteri dan anak lelakinya merayu terhadap keputusan Mahkamah Tinggi yang membenarkan permohonan LHDN untuk mendapatkan penghakiman terus kepada tunggakan cukai pendapatan.

Satu penghakiman terus diperoleh apabila mahkamah memutuskan sesuatu kes menerusi hujahan bertulis tanpa perbicaraan penuh dan memanggil saksi.

Dua Mahkamah Tinggi berasingan masing-masing membenarkan permohonan LHDN untuk memperoleh penghakiman terus bagi mendapatkan tunggakan cukai berjumlah RM1.69 bilion daripada Najib dan RM37.6 juta daripada Mohd Nazifuddin dari 2011 hingga 2017.

Kedua-dua Najib dan Mohd Nazifuddin gagal dalam rayuan mereka di Mahkamah Rayuan pada Sept 2021 untuk mengetepikan penghakiman terus itu. Pada 10 Mei tahun lepas Mahkamah Persekutuan membenarkan mereka untuk merayu di mahkamah tertinggi negara. – BERNAMA


Ahmad Zahid mohon gugurkan pertuduhan kes YAB, bicara sambung 1 Ogos

KUALA LUMPUR: Timbalan Perdana Menteri, Datuk Seri Dr Ahmad Zahid Hamidi telah mengemukakan representasi kepada Jabatan Peguam Negara (AGC) untuk menggugurkan 47 pertuduhan pecah amanah, rasuah dan pengubahan wang haram membabitkan Yayasan Akalbudi (YAB) yang dihadapinya.

Peguam Hamidi Mohd Noh yang mewakili Ahmad Zahid, memohon Hakim Mahkamah Tinggi Datuk Collin Lawrence Sequerah, yang kini Hakim Mahkamah Rayuan, untuk menangguhkan prosiding hari ini sementara menunggu keputusan Peguam Negara (AG) Tan Sri Idrus Harun (berhubung representasi itu).

“Kami telah menulis surat representasi pada Januari dan kami telah menghantar kesinambungan dan representasi baharu dengan beberapa fakta dan bukti baharu berhubung pertuduhan itu kepada AGC pada Februari.

“Pihak pendakwaan telah menjawab, mereka tidak mempunyai bantahan (untuk menangguhkan perbicaraan) bagi pihak mereka, memandangkan representasi itu mempunyai 200 halaman dan mereka memerlukan masa untuk mempertimbangkannya,” katanya.

Ahmad Zahid, 70, yang juga Menteri Kemajuan Desa dan Wilayah berdepan 47 pertuduhan iaitu 12 bagi pecah amanah, lapan berhubung rasuah dan 27 pertuduhan pengubahan wang haram membabitkan puluhan juta ringgit dana milik YAB.

Sementara itu, Timbalan Pendakwa Raya Abdul Malik Ayob berkata, beliau mendapat arahan daripada Idrus untuk tidak membantah permohonan penangguhan perbicaraan kes itu.

“Dalam surat representasi yang dikemukakan kepada kami, terdapat beberapa peringkat iaitu pertama pada Januari, kemudian pada 14 Februari ada beberapa dokumen diserahkan kepada kami yang kesemuanya lebih 200 muka surat.

“Selepas meneliti representasi yang panjang lebar dan mengandungi isu kompleks, kami diarahkan untuk tidak membantah permohonan tersebut (tangguh bicara) kerana pihak pendakwaan memerlukan masa yang munasabah untuk mempertimbangkan (representasi),” katanya.

Ditanya Sequerah berapa lama masa yang diperlukan untuk meneliti representasi tersebut dan membuat keputusan, Abdul Malik berkata pihaknya memerlukan lebih masa kerana permohonan penangguhan perbicaraan disertakan bersama surat daripada Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki kepada Idrus bertarikh 20 Feb.

Menurut Abdul Malik, surat tersebut menyatakan bahawa SPRM menjalankan siasatan lanjut berhubung bukti baharu yang dikemukakan pihak pembelaan.

“Pihak kami tidak menerima maklumat berhubung siasatan lanjut SPRM, bagaimanapun pendakwaan memerlukan keputusan siasatan berkenaan untuk memutuskan permohonan representasi.

“Kami tidak tahu sama ada mereka (SPRM) sudah memulakan siasatan atau belum, oleh itu bagi melengkapkan keseluruhan proses, kami memerlukan hasil keputusan siasatan,” katanya.

Selain itu, Abdul Malik berkata, pihaknya akan memaklumkan kepada mahkamah sekiranya keputusan representasi diputuskan sebelum tarikh perbicaraan seterusnya.

Hamidi kemudian berkata pihaknya memohon perbicaraan selama 16 hari iaitu pada April hingga Julai yang telah ditetapkan sebelum ini dilapangkan sementara menunggu maklum balas daripada peguam negara terhadap representasi tersebut.

Sequerah membenarkan perbicaraan kes hari ini ditangguhkan dan melapangkan tarikh perbicaraan pada April hingga Julai.

Mahkamah juga mengekalkan tarikh perbicaraan pada Ogos iaitu 1 hingga 3, 7 hingga 10 dan 21 hingga 24 manakala tarikh baharu perbicaraan ditetapkan pada 4 hingga 8 September, 30 dan 31 Oktober, November pada 13 hingga 17 dan 20 hingga 24 manakala Disember pada 11 hingga 15.

Ahmad Zahid yang berpakaian sut hitam tiba di mahkamah pada 9 pagi.

Perbicaraan kini di peringkat pembelaan. Pihak pembelaan setakat ini telah memanggil enam saksi termasuk Ahmad Zahid sendiri untuk memberi keterangan. – BERNAMA


Banjir Johor: Bekalan bahan mentah dijamin cukup Ramadan ini – Mohamad Sabu

KOTA TINGGI: Kementerian Pertanian dan Keterjaminan Makanan (MAFS) hari ini memberi jaminan bekalan bahan mentah termasuk sayur-sayuran di negeri ini mencukupi, meskipun Johor masih dilanda banjir.

Menterinya, Datuk Seri Mohamad Sabu berkata, kementerian menerusi Lembaga Pemasaran Pertanian Persekutuan (FAMA) sentiasa memastikan bekalan mencukupi.

Ini termasuk membawa bekalan dari negeri-negeri lain termasuk Kuala Lumpur (Pasar Borong Selayang), Negeri Sembilan dan Pahang (Cameron Highlands), katanya.

“Insya-Allah. Dijamin oleh pihak FAMA (bekalan) akan dibawa dari tempat-tempat lain untuk memenuhi permintaan dalam bulan Ramadan,” katanya kepada pemberita selepas majlis penyerahan bantuan nelayan di Kompleks Lembaga Kemajuan Ikan Malaysia, di sini, hari ini.

Turut hadir Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said.

Ahli Parlimen Kota Raja itu berkata demikian ketika ditanya sama ada bekalan bahan mentah mencukupi memandangkan sesetengah tempat di negeri itu masih terjejas banjir.

Mengenai jumlah kerugian yang dialami pekebun dan petani, Mohamad berkata, kementeriannya bersama agensi-agensi terlibat kini dalam proses membuat bancian dan mengumpul data penduduk terkesan banjir.

“Kerugian itu sedang dibuat bancian. Pihak NADMA, Kementerian Kesihatan Malaysia, Kementerian Kemajuan Desa dan Wilayah, MAFS dan FAMA juga sedang buat kajian.

“Nanti kita lihat (bagaimana), (semua permohonan) bergantung kepada kerosakan dan permohonan mereka (yang terjejas banjir) akan dipertimbangkan. Sekarang ini, masih lagi di peringkat bancian,” kata Mohamad sambil menambah proses mengumpul data itu dijangka mengambil masa sebulan.

Disember lepas, sektor pertanian dan agromakanan mengalami kerosakan dan kerugian berjumlah RM111.95 juta akibat bencana susulan Monsun Timur Laut (MTL).

Ia meliputi sekitar 24,700 hektar kawasan pertanian dan 12,000 orang petani, penternak serta pengusaha agromakanan di seluruh negara.

Bermula 28 Februari lepas, banjir sekali lagi melanda negeri ini yang menyebabkan 10 daerah dan lebih 50,000 penduduk terjejas.  –  BERNAMA


Selangor teruskan nyah warta Hutan Simpan Bukit Cherakah, elak disaman

SHAH ALAM: Penyahwartaan kawasan Hutan Simpan Bukit Cherakah tetap diteruskan kerajaan negeri bagi mengelak risiko dikenakan tindakan undang-undang oleh syarikat yang mempunyai kepentingan di tanah tersebut.

Menteri Besar Datuk Seri Amirudin Shari berkata kerajaan negeri hanya meneruskan siar warta bagi penyahwartaan Hutan Simpan Bukit Cherakah pada 5 Mei lepas bagi melengkapkan proses penyahwartaan yang terhenti sekitar 2006.

“Kalau tidak meneruskan siar warta itu, kerajaan negeri akan berdepan saman sebab syarikat berkenaan  akan kehilangan peluang perniagaan yang telah diluluskan oleh Mesyuarat Majlis Kerajaan Negeri (kerajaan sebelum ini),” katanya kepada media selepas hadir di program Sinergi Pendidikan Yayasan Selangor 2022 di sini hari ini.

Namun, katanya anak syarikat negeri yang mempunyai kepentingan di hutan tersebut akan diminta untuk tidak meneruskan projek pembangunan mereka kecuali yang membabitkan kepentingan awam seperti pembinaan jalan dan tanah kubur.

“Tapi kalau ia membabit syarikat swasta, apa upaya kita sebab ia adalah keputusan kerajaan sebelum ini. Kita tidak ada ruang kecuali bersedia untuk membayar ganti rugi,” katanya.

Amirudin berkata demikian susulan sebuah akhbar tempatan hari ini melaporkan Hutan Simpan Bukit Cherakah telah 22 kali dinyah warta sejak 1924.

Berkenaan cadangan jajaran baharu projek Transit Aliran Massa 3 (MRT3) yang didakwa akan dibina di 90 buah rumah Taman Kencana, Ampang tanpa pengetahuan kerajaan negeri, Amirudin berkata perkara itu akan dibawa ke Majlis Tindakan Ekonomi.

“Perkara tersebut perlu dimeterai dengan kerajaan negeri kerana perlu dipastikan jajarannya terlebih dahulu oleh kerajaan negeri memandangkan ia melibatkan pengambilan tanah.

“Saya pasti perkara itu akan dibawa ke Majlis Tindakan Ekonomi untuk kita melihat jajaran dan kesannya dan masalahnya,” katanya. – BERNAMA


Misbun tolak tawaran BAM

KUALA LUMPUR: Datuk Misbun Sidek difahamkan menolak tawaran Persatuan Badminton Malaysia (BAM) untuk kembali menggalas tugas selaku pengarah pembangunan perseorangan remaja negara sehingga kontrak asalnya tamat, hujung tahun ini.

Menurut sumber, Misbun menyatakan keputusan itu menerusi surat jawapan yang dihantar kepada BAM, semalam, lapor Berita Harian.

Semalam, pengurus peribadi Misbun, Nor Kamal Ahmad hadir ke Akademi Badminton Malaysia (ABM) bagi menyerahkan surat jawapan balas jurulatih berkenaan.

Surat yang ditujukan buat Presiden BAM, Tan Sri Mohamad Norza Zakaria itu diserahkan kepada Pemangku Ketua Pegawai Eksekutif ABM, Michelle Chai.

Kamal ketika ditemui, tidak mendedahkan kandungan surat itu dan menyerahkan kepada BAM untuk membuat pengumuman.

Sementara itu, Michelle pula, berkata pihaknya akan mengeluarkan kenyataan berhubung perkara berkenaan sebaik menerima lampu hijau daripada Norza yang difahamkan ketika ini berada di luar negara.

Norza sebelum ini memohon maaf kepada Misbun susulan kemelut yang melanda antara badan induk itu dengan jurulatih berkenaan berhubung penamatan kontraknya sambil menjelaskan ia disebabkan masalah komunikasi.

Untuk tidak memanjangkan lagi isu berkenaan, beliau menawarkan Misbun untuk kembali menggalas tanggungjawab selaku pengarah pembangunan perseorangan remaja sehingga kontrak asalnya tamat hujung tahun ini.

Author

Media Variasi

View all posts

View all posts


Liga Super: TFC tak rasai tekanan bertemu JDT

KUALA NERUS: Ketua Jurulatih Terengganu FC (TFC), Tomislav Steinbruckner mengakui skuadnya tidak merasai sebarang tekanan untuk berdepan juara bertahan Liga Super, Johor Darul Ta’zim (JDT), malam esok.

Pengendali berusia 57 tahun itu berkata pasukannya tetap menjalani latihan seperti biasa, bagi melayan kunjungan skuad gergasi bola sepak negara di Stadium Sultan Mizan Zainal Abidin (SMAZA), itu nanti.

Bagaimanapun pada masa sama beliau mengharapkan peminat TFC untuk datang dan membanjiri stadium, bagi memberi sokongan dan menaikkan semangat skuad Penyu ketika berdepan skuad Harimau Selatan itu.

“Semua orang tahu siapa JDT… Musim ini mereka belum kehilangan sebarang mata dan hanya memboloskan satu gol dalam Liga Super.

“Tetapi kami bersedia seperti biasa. Saya tidak mahu pemain saya tertekan kerana lawan kami merupakan kelab yang amat baik di Malaysia. Kami akan lihat apa yang kami boleh lakukan ketika perlawanan,” katanya ketika ditemui pada sesi latihan di Kompleks Sukan Gong Badak di sini.

Steinbruckner berkata, beliau bakal kehilangan beberapa tonggak utama termasuk pemain naturalisasi, Liridon Krasnique yang tidak diturunkan pada aksi itu kerana syarat pinjaman yang dipersetujui antara TFC dengan JDT.

Justeru beliau terpaksa memikirkan calon pengganti yang akan mengisi posisi Krasnique di bahagian tengah itu nanti.

“Liridon tidak boleh bermain kerana disebabkan syarat pinjaman… beliau juga ada tiga kad kuning, saya akan tukarkan beliau dengan Pusic atau pemain lain, tetapi kita lihat bagaimana,” katanya.

Selain Liridon, Syafiq Ismail dan Sardor Kalmatov, yang menjadi tonggak pertahanan utama TFC juga tidak dapat diturunkan pada perlawanan menentang skuad Harimau Selatan, akibat masalah kecederaan. – BERNAMA


UMNO putuskan dua jawatan tertinggi tidak dipertandingkan

KUALA LUMPUR: Polemik teka-teki perebutan dua jawatan tertinggi UMNO pada pemilihan akan datang, akhirnya berakhir penyelesaian apabila diumumkan posisi itu tidak akan dipertandingkan.

UMNO dalam kenyataannya, memutuskan jawatan Presiden dan Timbalan Presiden tidak akan dipertandingkan dalam pemilihan parti yang dijadualkan pada Mac depan.

“Keputusan itu dibuat berdasarkan mandat perwakilan pada Sabtu dengan majoriti undi dari perwakilan.

“Ini bermakna kedudukan Datuk Seri Dr Ahmad Zahid Hamidi sebagai Presiden dan Datuk Seri Mohamad Hassan sebagai Timbalan Presiden kekal teraju UMNO bagi tempoh lima tahun, ” kata kenyataan berkenaan.

Menerusi undian berkenaan sekali gus menyaksikan amalan demokrasi masih subur dalam parti keramat terbesar Melayu negara, pada Perhimpunan Agung UMNO (PAU) 2022 di Pusat Dagangan Dunia (WTC) , di sini.

Meskipun ada nada pemimpin ada yang bersetuju jawatan Presiden dan Timbalan Presiden tidak dipertandingkan, namun ada dalam kalangan ahli akar umbi berpandangan berbeza.

Buktinya, suasana di Dewan Merdeka, Pusat Dagangan Dunia Kuala Lumpur (WTCKL) petang Jumaat lalu dikhabarkan bertukar ‘panas’ apabila ada dalam kalangan perwakilan yang hadir menunjukkan ‘protes’ terhadap cadangan usul supaya dua jawatan itu tidak dipertandig.

Ahmad Zahid ketika menyampaikan ucapan dasar sempena PAU 2022 petang Jumaat menjelaskan, beliau menyerahkan kepada perwakilan untuk menentukan soal pemilihan parti khususnya jawatan Presiden dan Timbalan Presiden dipertandingkan atau sebaliknya pada pemilihan parti akan datang.

Jelas Ahmad Zahid, sebagai seorang yang yakin kepada proses demokrasi maka urusan tersebut diserahkan kepada perwakilan untuk menentukannya.

Author

Tun Puteh Wanti

View all posts

View all posts


Talian telefon disekat, Emilia hanya bergantung pada ‘wifi’ – Elisa

KUALA LUMPUR: Pada tahun 2015, Emilia Hanafi memberitahu adiknya, Elisa Nani bahawa talian telefon bimbitnya disekat dan hanya bergantung kepada ‘wifi’ kediaman mereka untuk berinteraksi dengan dunia luar.

Elisa Nani adalah saksi pendakwaan keenam kes keganasan rumah tangga Emilia oleh bekas suami, jutawan Datuk SM Faisal SM Nasimuddin yang berlaku tahun 2015 mengemukakan hujah itu menerusi pernyataan bertulis 52 fakta kepada Mahkamah Majistret di sini pada Selasa lalu.

“Pada masa ini, talian telefon bimbit Emilia disekat dan dia hanya bergantung pada wifi rumahnya untuk data internet.

“Faisal telah melarangnya daripada meninggalkan rumah, kerana, dia tidak dibenarkan keluar, jadi tidak ada cara untuk melihatnya atau saya pergi untuk melihat dan memeriksanya di rumah. Kami hanya berhubung melalui Whatsapp.

“Dia berkongsi dengan saya kedua-dua peristiwa yang menyenangkan dan tidak menyenangkan yang berlaku pada masa itu.

“Beberapa kisah menyenangkan yang dikongsinya ialah apabila mereka pergi keluar bersama keluarga dan melakukan aktiviti lain sebagai keluarga, projek sekolah anak-anak dan perkembangan mereka, atau menu hari itu semasa dia gemar memasak, antara hobi lain.

“Dia juga berkongsi cerita yang tidak menyenangkan apabila Faisal berada di rumah, contohnya, dia terpaksa mematikan telefonnya atau meletakkannya dalam mod senyap dan menyembunyikannya, kerana dia memberitahu saya bahawa jika dia pernah melihatnya menggunakan telefon, dia akan merampas telefon itu daripadanya dan membuang atau menghempas telefon itu ke atas lantai seperti yang berlaku sebelum ini,” katanya kepada MEDIA VARIASI.

Tambah Elisa, memandangkan ini adalah kali pertama dia mengetahui tentang Emilia didera secara fizikal, dia juga tidak pernah mengalami atau mengenali sesiapa yang telah didera menyebabkannya panik.

“Saya risau dan takut. Saya tidak tahu apa yang perlu dilakukan dan menegaskan dia memberitahu seseorang atau sesiapa yang lebih tua dan lebih bijak daripada kami untuk memberi nasihat yang betul tentang cara menangani situasi berbahaya seperti ini.

“Pada masa itu, apa yang saya boleh fikirkan ialah bagaimana jika apa-apa berlaku kepadanya, terus terang saya tidak tahu apa yang perlu dilakukan, yang membimbangkan itu sendiri.

“Ia juga menyayat hati untuk menyedari bahawa satu-satunya cara kami berkomunikasi adalah melalui pergantungan tunggal pada wifi rumahnya, antara satu sama lain.

“Saya menyuruhnya memberitahu ibu kami tetapi dia tidak bersetuju kerana tidak mahu ibu risau.

“Saya kemudian merayu dia memberitahu seseorang dan mencadangkan Mak, ibu Faisal iaitu Puan Seri Zaleha Ismail selepas banyak memujuk, dia bersetuju,” katanya.

Menceritakan lanjut, Elisa berkata memandangkan talian telefon bimbit Emilia disekat dan bergantung pada wifi, dia tidak dapat menghubungi Puan Seri Zaleha secara langsung kerana tidak mempunyai telefon bimbit, jadi Emilia tidak dapat menghubunginya melalui wifi juga, misalnya melalui Whatsapp.

“Pembantu rumahnya Inam menggunakan telefon bimbit Nokia, tetapi dia tidak mempunyai Whatsapp, merumitkan lagi komunikasi.

“Saya menelefon Inam untuk memaklumkan Puan Seri bahawa talian telefon bimbit Emilia telah disekat dan meminta Puan Seri pergi ke rumah mereka di Serene Kiara.

“Saya memaklumkan kepada Emilia bahawa Puan Seri akan melawat keesokan harinya dan dia harus menceritakan kisah penderaan fizikal dan mentalnya sendiri (kerana bukan tempat saya bercerita tentang pukulan itu) dan menunjukkan kepada Puan Seri lebamnya.

“Sejak itu, Puan Seri, Emilia dan saya berkomunikasi setiap hari, beberapa kali sehari kerana Puan Seri kini sedar tentang penderaan itu.

“Tidak lama kemudian, Puan Seri mencadangkan agar Emilia memandu sendiri dan pergi ke rumahnya di Bukit Tunku kerana Faisal tidak mempunyai pilihan selain membenarkan Emilia keluar kerana itu adalah rumah ibunya.

“Puan Seri juga telah menjemput saya dan kami akan bertemu di sana di Bukit Tunku beberapa kali seminggu semasa minum petang.

“Kami bertukar cerita dan nasihat ibu. Puan Seri menasihati Emilia untuk membuat laporan polis tetapi Emilia tidak mahu berbuat demikian kerana dia memberitahu Puan Seri bahawa dia tidak mahu memalukan dia, keluarga kami dan nama dan nama baik keluarganya, ” katanya.

SM Faisal, 43, didakwa dengan sengaja menyebabkan kecederaan ke atas Emilia, 43, di sebuah rumah di Desa Sri Hartamas, Brickfields di sini antara 12.30 tengah hari dan 4.30 petang pada 22 November 2015.

Pertuduhan mengikut Seksyen 323 Kanun Keseksaan dan boleh dihukum bawah Seksyen 326A kanun sama, yang membawa hukuman penjara maksimum dua tahun atau denda hingga RM2,000 atau kedua-duanya, jika sabit kesalahan.

Perbicaraan di hadapan Majistret Nadia Othman bersambung 5 Januari 2023.

Author

Tun Puteh Wanti

View all posts

View all posts


Pemuda dipenjara bunuh 23 penghuni Ittifaqiyah kemuka rayuan akhir

PUTRAJAYA: Pihak pembelaan yang mewakili pemuda berusia 22 tahun mengemukakan rayuan akhir di Mahkamah Persekutuan di sini berhubung sabitan dan hukuman penjara selama diperkenankan Yang di-Pertuan Agong atas 23 pertuduhan membunuh 23 penghuni Darul Quran Ittifaqiyah.

Perkara itu disahkan peguam Haijan Omar yang mewakili lelaki tersebut selaku perayu itu ketika dihubungi Kosmo! di sini hari ini.

Menurut peguam itu, notis rayuan tersebut telah difailkan pada 21 September lalu.

“Ya rayuan (keputusan Mahkamah Rayuan) difailkan pada 21 September lalu, namun setakat ini tarikh pengurusan kes belum lagi ditetapkan,” katanya.

Pada 11 September lalu, Mahkamah Rayuan memutuskan keputusan Mahkamah Tinggi menjatuhkan hukuman penjara selama perkenan Agong ke atas pemuda itu adalah selamat dan harus dikekalkan.

Keputusan sebulat suara yang dibuat panel tiga hakim diketuai Hakim Datuk Abu Bakar Jais bersama Datuk Che Mohd. Ruzima Ghazali dan Datuk See Mee Chun berpendapat berdasarkan keterangan mengikut keadaan, pendakwaan berjaya membuktikan pesalah kanak-kanak pertama (PKK1) bertanggungjawab memulakan kebakaran.

Panel-panel itu berpendapat meskipun tiada saksi melihat PKK1 meletakkan tong gas di hadapan pintu asrama di tingkat tiga sekolah itu, mencurahkan petrol di rak kasut dan menyalakan api untuk membakar bangunan, namun ada saksi mengecam penama pertama sebagai orang yang memanjat pagar tahfiz.

Selain itu panel-panel turut menyatakan, mahkamah turut menerima keterangan penemuan pemetik api yang ditunjukkan sendiri oleh penama pertama dalam bilik tidur ketika dia membawa anggota polis ke rumahnya.

Beliau berkata, itu menunjukkan PKK1 tahu pemetik api mana yang ingin digunakan dengan niat untuk memulakan kebakaran.

Tambah panel-panel itu, berdasarkan siasatan pihak forensik bomba, ada kesan daripada bahan petrol dan tong gas yang dihala ke pintu bangunan tahfiz menjadikan punca kebakaran disengajakan.

Panel-panel sama turut menolak rayuan pendakwa raya terhadap seorang lagi pemuda berusia 22 tahun yang merupakan PKK2 atas tuduhan sama.

PKK1 merayu terhadap keputusan Mahkamah Tinggi yang mensabitkannya atas pertuduhan membunuh kesemua mangsa manakala pihak pendakwaaan merayu terhadap pembebasan PKK2.

Mengikut pertuduhan, mereka berdua yang berusia 16 tahun ketika kejadian didakwa membunuh dan menyebabkan kematian 23 penghuni tahfiz di Jalan Keramat Hujung, Kampung Datuk Keramat, Wangsa Maju, pada pukul 4.15 pagi hingga 6.45 pagi, 14 September 2017.

Pertuduhan dikemukakan di bawah Seksyen 302 Kanun Keseksaan yang membawa hukuman mati.

Pada 17 Ogos 2020, Hakim Mahkamah Tinggi Kuala Lumpur, Datuk Azman Abdullah mendapati penama pertama bersalah dan menjatuhi hukuman penjara selama diperkenankan Agong kerana perayu yang ketika itu berusia 16 tahun merupakan pesalah kanak-kanak.

Mahkamah Tinggi mengguna pakai Seksyen 97(1) Akta Kanak-Kanak 2001 yang menyatakan hukuman mati tidak boleh dijatuhkan ke atas pesalah kanak-kanak bawah umur 18 tahun namun boleh menjatuhkan hukuman penjara selama diperkenankan Yang di-Pertuan Agong.

Sementara pada 28 Januari 2020, mahkamah sama membuat keputusan melepas dan membebaskan penama kedua tanpa dipanggil membela diri atas pertuduhan yang dihadapinya. – Kosmo!

Author

Media Variasi

View all posts

View all posts


Lelaki lagak samseng tendang jatuh motosikal, belasah ‘rider’

SETIAP negara pasti tidak terlepas dengan drama pengguna jalan raya, yang sewenang-wenangnya membuli orang lain yang dilihat lemah bagi menunjukkan kehebatan diri masing-masing.

Perkara tidak bermoral itu juga ditunjukkan di negara ini, apabila seorang individu bukan sahaja mengeluarkan kata-kata cacian, malah turut berani membelasah pengguna jalan raya lain.

Individu yang tidak dapat mengawal amarah itu bertindak membelasah dua individu lain dipercayai penghantar makanan di tempat awam baru-baru ini.

Menerusi video tular, lelaki berbadan gempal dan bertopi biru itu pada mulanya dilihat mencekak leher seorang pemuda berpakaian serba hitam dan bertopi keledar merah di atas sebuah pembahagi jalan.

“Apahal kau kurang ajar dekat sini? Kau budak mana? ” jerit lelaki itu sebelum menumbuk muka dan perut mangsa.

Orang awam termasuk penghantar makanan lain yang turut berada di lokasi kejadian dilihat hanya mampu menenangkan lelaki tersebut dan memintanya untuk bersabar.

Dalam video berasingan, lelaki itu yang masih tidak berpuas hati semakin bertindak biadab, apabila menendang jatuh sebuah motosikal biru milik seorang penghantar makanan.

Meskipun perbuatan itu ditegur, lelaki lagak samseng itu tidak langsung mempunyai perasaan bersalah, sebaliknya memarahi semula penghantar makanan tersebut.

Tidak terhenti setakat itu, suspek kali ini bertindak menyerang seorang lagi lelaki berpakaian serba hitam dan bertopi keledar putih.

Dia dilihat menumbuk kepala dan menyepak mangsa sehingga ke tengah-tengah jalan raya sesak sambil disaksikan orang ramai.

Video penunggang motosikal dipukul di persimpangan jalan tular di media sosial.

Namun, masa, lokasi serta punca kejadian tidak dinyatakan.

Video tersebut dimuat naik oleh Razalin Shah dalam group Facebook GrabFood Rider Community pic.twitter.com/FIgSDz6ysC

— MYNEWSHUB (@mynewshub) October 2, 2023

Salah seorang rakan suspek kemudian memanggilnya sebelum lelaki itu masuk ke dalam kenderaannya untuk beredar.

Pada masa sama kereta jenis Proton Saga hitam berserta nombor plat milik suspek jelas terpampang pada video berkenaan.

Punca, masa serta lokasi sebenar kejadian yang tular sejak Isnin itu masih belum dapat dipastikan.

Setakat berita ini ditulis, pihak berkuasa masih belum mengeluarkan sebarang kenyataan rasmi berhubung insiden tersebut.

Author

Fazleen Safina Abd Jamil

View all posts

View all posts


Lapan individu ditahan terlibat sindiket penipuan pelaburan dalam talian

KUALA LUMPUR: Polis menahan lapan individu termasuk dua wanita warga Thailand dipercayai terbabit sindiket penipuan pelaburan dalam talian menerusi serbuan di dua kondominium di Jalan Ampang, di sini semalam.

Ketua Polis Daerah Wangsa Maju, Supt Ashari Abu Samah berkata, serbuan pada 12.30 tengah hari itu dilakukan sepasukan polis daripada Bahagian Siasatan Jenayah Komersial Ibu Pejabat Polis Daerah Wangsa Maju.

Beliau berkata, kesemua individu berkenaan yang berumur 19 hingga 37 tahun disyaki terlibat dalam aktiviti penipuan itu yang menyasarkan mangsa di luar negara.

“Polis turut merampas pelbagai peralatan termasuk enam komputer, dua komputer riba dan 26 telefon bimbit disyaki digunakan dalam menjalankan kegiatan terbabit untuk siasatan lanjut,” katanya dalam kenyataan hari ini.

Ashari berkata siasatan awal mendapati sindiket berkenaan dipercayai bergiat aktif sejak dua bulan lepas di premis berkenaan yang disewa dengan harga antara RM3,000 dan RM5,000 sebulan.

Menurutnya, kesemua suspek direman selama tiga hari bermula hari ini bagi melengkapkan kertas siasatan kes mengikut Seksyen 420 Kanun Keseksaan.

Beliau turut menasihatkan orang ramai supaya sentiasa berwaspada dan tidak mudah terpedaya dengan sebarang tawaran pelaburan yang tidak jelas dan menjanjikan keuntungan yang lumayan. – BERNAMA


KJ, Shahril puji pendekatan Ekonomi Madani

SHAH ALAM: Ekonomi Madani demi memperkasa rakyat yang dibentang Perdana Menteri, Datuk Seri Anwar Ibrahim memberi gambaran visi ekonomi lebih jelas yang dinantikan oleh rakyat, kata bekas Ketua Pemuda UMNO, Khairy Jamaluddin Abu Bakar.

Beliau berkata, dua pergerakan besar dalam ekonomi yang telah digariskan iaitu menaikkan siling dan lantai juga perkara yang wajar dipuji.

“Perdana Menteri telah melukiskan gambar ataupun lukisan yang jelas, kita berada di mana, kekurangan pertumbuhan enjin yang baharu, jurang yang besar antara pendapatan isi rumah dan pertumbuhan ekonomi dalam Malaysia terjerumus dalam kitaran kemelesetan dengan gaji rendah dan kurang berdaya saing.

“Beliau bukan hanya datang dengan masalah tapi dengan penyelesaian, saya suka ini. Apa yang saya suka beliau telah menggariskan dua pergerakan besar dalam ekonomi kita, menaikkan siling dan menaikkan lantai,” katanya menerusi siaran podcast Keluar Sekejap pada Sabtu.

Khairy menambah, dengan menaikkan siling, Malaysia mampu terbang jauh menjadi peneraju ekonomi serantau Asia, dunia, destinasi pelaburan serta industri berteraskan digital.

“Maksudnya beliau tak halang ekonomi berteraskan modal ini terbang tetapi pada masa yang sama falsafah ekonomi Perdana Menteri jelas dia tak mahu siling itu terbang saja.

“Dalam orde ekonomi liberal siling saja terbang tapi lantai tak naik, lantai tetap di paras yang sama atau lagi teruk lantai itu jatuh.

“Syarikat kita jadi gergasi dunia, pelaburan besar datang ke Malaysia, tak guna kalau siling terbang kalau lantai tak naik maksudnya peningkatan hidup rakyat, ada kejelasan sekarang,” katanya.

Mendengar ulasan bekas Menteri Kesihatan itu, bekas Naib Ketua Pemuda UMNO, Shahril Sufian Hamdan dengan nada seloroh berkata, Khairy bukanlah pro-Perikatan Nasional (PN) seperti didakwa.

“Kalau sesiapa rasa KJ pro-PN boleh ambil klip dua minit itu, bagaimana KJ telah menerangkan begitu jelas naratif Ekonomi Madani yang dilancarkan Perdana Menteri.

“Saya setuju, ini adalah dokumen, falsafah ekonomi dan hala tuju ekonomi yang paling tuntas selepas model ekonomi baru bawah Najib,” katanya. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Ada bahan beracun, KKM larang jual Armila Beauty Kak ELL Pigment Booster

CYBERJAYA: Orang ramai digesa untuk mengelak daripada membeli dan menggunakan produk kosmetik, Armila Beauty Kak ELL Pigment Booster kerana dikesan mengandungi racun berjadual yang boleh memudaratkan kesihatan.

Ketua Pengarah Kesihatan, Datuk Dr Muhammad Radzi Abu Hassan berkata, produk tersebut mengandungi betamethasone 17-valerate, ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat ahli profesional kesihatan.

Beliau berkata, penggunaan bahan tersebut tanpa pengawasan boleh menyebabkan beberapa kesan sampingan yang tidak diingini.

“Ini termasuk boleh menyebabkan bahagian kulit muka yang disapu menjadi nipis dan mudah mengalami iritasi, berjerawat, perubahan pada pigmentasi kulit dan meningkatkan risiko untuk diserap ke dalam sistem peredaran darah yang boleh membawa kesan mudarat.

“Susulan itu, notifikasi produk berkenaan dibatalkan Pengarah Kanan Perkhidmatan Farmasi, Kementerian Kesihatan (KKM) dan tidak lagi dibenarkan untuk dijual di Malaysia,” katanya dalam satu kenyataan pada Rabu.

Muhammad Radzi mengingatkan kepada penjual dan pengedar produk kosmetik ini menghentikan penjualan dan pengedaran produk kosmetik tersebut serta-merta kerana melanggar Peraturan-Peraturan Kawalan Dadah dan Kosmetik 1984.

Katanya, individu yang melakukan kesalahan di bawah Peraturan-Peraturan ini boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama.

Manakala, katanya, denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya.

“Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya,” jelasnya.

Author

Fazleen Safina Abd Jamil

View all posts

View all posts


Balkoni jadi ruang tidur keluarga besar di flat San Peng

KUALA LUMPUR: Projek Perumahan Awam (PPA) Flat Sri Selangor Jalan San Peng yang meliputi satu unit bilik tidur berserta satu bilik air, kini tidak lagi sesuai untuk menampung penempatan ahli keluarga yang besar.

Bagaimanapun, itulah yang dialami oleh sebuah keluarga B40 yang berpendapatan kira-kira RM2,000 sebulan terpaksa menghuni rumah itu seramai enam beranak termasuk empat remaja.

Keluarga tersebut mula menghuni kediaman berkenaan sejak tahun 2018 selepas berpindah dari Sabah.

Empat anak kepada pasangan Jumatiah Jahud dan suami, semakin meningkat dewasa sekali gus mengehadkan pergerakan dalam ruang kediaman yang sempit.

Anak gadisnya, Syarijana Jamil, 17, terpaksa berkongsi bilik dengan adik yang berusia 12 tahun dan kakak sepupunya, 27 tahun.

Jumatiah dan suami pula tidur di ruang tamu manakala anak lelaki mereka di ruang balkoni.

Tinjauan MEDIA VARIASI ke flat 16 tingkat yang terkenal dengan jolokan flat San Peng itu amat mengejutkan kerana ruangannya amat sempit iaitu 650 kaki persegi.

Menurut Syarijana, situasi menjadi kurang selesa apabila menjelang waktu malam apabila kesemua ahli keluarga berada di rumah kerana ruang yang terhad.

Situasi sama turut dialami mereka ketika menerima kunjungan sanak saudara yang ramai serta sewaktu sambutan perayaan hari raya.

“Kasihan adik lelaki saya digigit nyamuk dan juga kesejukan kerana keadaan balkoni yang terbuka.

“Jika ada keluarga datang semua perlu berhimpit tidur di ruang tamu yang amat sempit.

“Hendak ulang kaji pelajaran juga sukar, tidak selesa,” katanya kepada MEDIA VARIASI.

Susulan itu, Syarijana sekeluarga berharap Dewan Bandaraya Kuala Lumpur (DBKL) menerusi pentadbiran baharu Perdana Menteri Malaysia ke-10, Datuk Seri Anwar Ibrahim dapat memberi sinar baharu kepada keluarganya.

“Kami berharap dapat peluang berpindah ke rumah DBKL tingkat atas yang lebih selesa untuk keluarga yang besar.

“Di sini semua kemudahan cukup, sekolah dekat, ada taman permainan kanak-kanak, padang futsal, beberapa kedai runcit dan kedai makan kecil-kecilan.

“Cuma isu ruang penempatan sahaja yang perlu ditambah baik demi kesejahteraan keluarga,” katanya.

Justeru, diharapkan pihak DBKL dapat mempertimbangkan semula keluasan saiz rumah dan jumlah penghuninya agar matlamat keluarga harmoni yang diharapkan negara tercapai.

Author

Tun Puteh Wanti

View all posts

View all posts


‘End up kena saman’ – Tiada lesen memandu fizikal, dua pemuda kena saman di Thailand

CYBERJAYA: Baru-baru ini, seorang lelaki berkongsi pengalaman ditahan sewaktu melancong di Thailand selepas gagal menunjukkan lesen memandu fizikal.

Menerusi hantaran di Twitter acapkay, walaupun menerangkan pembaharuan sistem yang dilakukan di Malaysia, pihak berkuasa Thailand tidak menerima alasan tersebut dan akhirnya mereka tetap disaman.

“And lepastu kalau bawa kenderaan ke Thailand, polis sana mintak kita kad fizikal, kalau tak ada boleh kena saman.

“Puas aku explain cakap Malaysia dah tak pakai kad fizikal, dia kata tak boleh! End up aku dengan @iqbalasyrafff kena saman juga,” kongsinya.

Menjengah di ruangan komen, rata-rata netizen meluahkan kerisauan selepas mengenai perkara tersebut.

“Alamak, tak sure ni kes polis pau ke apa, if let say licence card digital belum acceptable dekat negara luar, payah gak lah rasanya,” luah netizen.

“Harap menteri luar boleh resolve issue ni. Aku ada kemungkinan nak bawa Malaysia vehicle jugak keluar nanti,” komen netizen.

“See, ini yang aku terfikir, misal kata phone tiba-tiba tak ada bateri ke apa naya, tak pasal kena tahan dengan polis,” kongsi netizen.

Terdahulu, Kementerian Pengangkutan (MOT) telah memperkenalkan inisiatif pembaharuan Lesen Memandu Malaysia (LMM) untuk tempoh 10 tahun dengan kadar bayaran istimewa.

Malah, pembaharuan lesen juga dikatakan tidak lagi dalam bentuk kad fizikal tetapi melalui aplikasi MyJPJ manakala, bayaran yang dikenakan bagi tempoh 10 tahun tersebut adalah sebanyak RM270.

Difahamkan, pembaharuan lesen memandu secara dalam talian sudah berkuat kuasa pada bulan Ogos.

Author

Nurul Ain Japri

View all posts

View all posts


Piala Malaysia: JDT selesa, Sabah belum selamat

KUALA LUMPUR: Juara Liga Super, Johor Darul Ta’zim (JDT) berada dalam kelas tersendiri selepas mencatat kemenangan selesa 3-0 ke atas Naib Juara Liga Premier, Kelantan FC pada aksi suku akhir pertama Piala Malaysia 2022, malam tadi.

Biarpun bertandang ke kubu lawan di Stadium Sultan Muhammad Ke-IV, Kota Bharu yang dibanjiri 20,000 penonton, skuad Harimau Selatan bimbingan Hector Bidoglio tidak berdepan masalah untuk mendominasi permainan sekali gus mendahului 2-0 seawal separuh masa pertama.

Penjaring terbanyak Liga Super, Bergson da Silva membuka tirai jaringan pada minit ke-29 selepas menanduk masuk sepakan penjuru Leandro Velazquez sebelum penyerang kebangsaan Muhammad Syafiq Ahmad menggandakan kedudukan selepas menyudahkan satu hantaran lintang pada minit ke-37.

Harapan pasukan tuan rumah kendalian Rezal Zambery Yahya untuk melangkah ke separuh akhir semakin malap apabila JDT meledak gol ketiga pada minit ke-74 menerusi penyudah Velazquez yang bijak menggelecek beberapa pemain sebelum melepaskan rembatan deras ke gawang.

Seminit kemudian, pengadil Zulkarnain Zakaria melayangkan kad merah kepada pemain tengah JDT Mohd Afiq Fazail selepas mengutip kad kuning kedua kerana kekerasan dilakukan.

Bagaimanapun, berbekalkan tiga gol, JDT kini melangkah ke aksi kedua yang dijadual berlangsung di Stadium Sultan Ibrahim, Iskandar Puteri minggu depan dengan selesa sekali gus kekal di landasan untuk menebus kekecewaan selepas kecundang kepada Kuala Lumpur (KL) City FC di final edisi lepas.

Pada masa sama, Sabah FC boleh menarik nafas lega selepas berjaya melakar kemenangan 1-0 ke atas Kuching City FC pada pertembungan di Stadium Negeri, Kuching yang disaksikan lebih 20,000 penonton.

Bekas pemain tengah kebangsaan Baddrol Bakhtiar muncul wira skuad Sang Badak apabila meledak gol kemenangan pada minit ke-69 selepas menolak masuk bola tampanan kurang kemas penjaga gol Shaiful Wazizi Mohammad.

Kuching City akan betandang ke Stadium Likas, Kota Kinabalu bagi perlawanan kedua minggu depan. – BERNAMA


UMNO azam beri rakyat sebuah kerajaan diyakini – Ahmad Zahid

Presiden UMNO, Datuk Seri Dr Ahmad Zahid Hamidi dalam kenyataan sempena ulang tahun UMNO ke-77 berkata, keberadaan UMNO dalam Kerajaan Perpaduan merupakan peluang parti untuk menggalas tanggungjawab dalam mentadbir negara dengan sebaiknya serta membuktikan kebolehan memimpin harapan rakyat.

“Sebab itu, adalah sangat penting untuk kita menjelmakan kembali kekuatan parti UMNO. UMNO perlu kuat dan mantap, mempunyai tapak yang luas lagi inklusif.

Bersempena ulang tahun UMNO yang ke-77, UMNO akan menunjukkan jalan teladan dalam menjayakan politik baru yang lebih matang dan bermakna,” katanya dalam satu kenyataan di Facebook rasmi beliau di sini, hari ini.

Timbalan Perdana Menteri berkata, UMNO tidak akan sesekali lelah dalam menawarkan penyelesaian tuntas kepada permasalahan rakyat meliputi usaha meningkatkan taraf ekonomi, pembasmian kemiskinan tegar dan untuk menjadikan Malaysia sebagai negara paling kompetitif dan pesat membangun.

“Mari kita gilap semangat dan idealisme perjuangan parti yang bersejarah dan membina UMNO yang lebih progresif dan mendepani dengan idea-idea segar bagi berdepan politik toksik pembangkang yang direncahkan dengan perkauman yang sempit dan sentimen tunggangan agama melampau tanpa memikirkan tanggungjawab untuk membina negara bangsa,” katanya.

Mengenai ulang tahun UMNO ke-77, Ahmad Zahid yang juga Pengerusi Barisan Nasional (BN) berkata ia adalah tanda kematangan parti dalam menempuh suka duka, pahit manis sekali gus pulih, bangkit dan bergerak ke hadapan.

“Selamat menyambut ulang tahun UMNO ke-77 dengan muhasabah diri, kesyukuran dan keinsafan untuk membina masa depan UMNO lebih gemilang.

Di depan api, di belakang duri, UMNO tidak pernah gentar mengharungi cabaran dan masa depan. Sebaliknya inilah membentuk kematangan baru dan dinamika UMNO masa kini!,” katanya.

Sambutan ulang tahun UMNO ke-77 yang diadakan malam ini dimulakan dengan solat Maghrib, diikuti bacaan Yasin, tahlil dan doa selamat selain amanat ulang tahun oleh Ahmad Zahid. – BERNAMA


Johor perhebat penguatkuasaan pembuangan sampah

JOHOR BAHRU: Kerajaan Negeri Johor akan memperhebatkan penguatkuasaan berhubung pembuangan sampah mengikut Akta Jalan, Parit dan Bangunan 1974 (Akta 133).

Menteri Besar Johor, Datuk Onn Hafiz Ghazi berkata, beliau telah berbincang dengan Pengerusi Jawatankuasa Perumahan dan Kerajaan Tempatan negeri, Datuk Mohd Jafni Md Shukor serta Datuk Bandar Johor Bahru, Datuk Mohd Noorazam Osman berhubung perkara itu.

Beliau berkata, mengikut akta itu mana-mana pihak yang didapati sengaja membuang sampah di tempat awam boleh didenda maksimum RM500 jika disabit buat kali pertama.

Menurutnya, dalam usaha Johor menjadi negeri maju menjelang tahun 2030, aspek kebersihan tidak boleh diabaikan.

“Agenda Johor Bersih ini sebenarnya telah dilancarkan sejak tahun lepas, tetapi cabaran sebenar ialah untuk menukar minda dan sikap segenap lapisan Bangsa Johor tentang kepentingan menjaga kebersihan alam sekitar,” katanya menerusi satu hantaran di laman Facebook beliau hari ini.

Sementara itu, Onn Hafiz berkata, beliau dimaklumkan harga barangan basah seperti ayam, ikan, timun dan tomato masih tinggi ketika membuat tinjauan di Pasar Besar Larkin hari ini.

Beliau berkata, ini membebankan bukan sahaja pihak pembeli, tetapi juga pihak penjual runcit yang terpaksa mengekalkan margin keuntungan biarpun sedikit.

“Saya telah meminta pihak penguat kuasa Kementerian Perdagangan Dalam Negeri dan Kos Sara Hidup agar meningkatkan pemantauan dan memastikan tiada pihak yang cuba mengambil kesempatan,” katanya.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


COVID-19: Malaysia tidak diskriminasi pelancong asing, utamakan kesihatan rakyat

PUTRAJAYA: Malaysia tidak mendiskriminasi mana-mana negara dalam menjalankan pemeriksaan COVID-19 terhadap pelancong yang tiba di negara ini, namun mahu memastikan kesihatan rakyat adalah keutamaan, kata Perdana Menteri Datuk Seri Anwar Ibrahim.

Beliau berkata, kawalan di pintu masuk negara oleh Jabatan Imigresen juga diperketatkan bagi memantau kemasukan rakyat asing ke Malaysia.

“Kalau kita lihat umpamanya kadar jangkitan (COVID-19) di China yang diuar-uarkan, ia tinggi dan kita juga tahu kadar kematian di Amerika Syarikat akibat COVID-19 juga tinggi, dan begitu juga beberapa negara lain.

“Jadi kita ambil tindakan untuk menyelamatkan rakyat kita, jadi sesiapa sahaja yang masuk (ke Malaysia) harus dipantau dan dikenakan syarat yang sama,” katanya dalam sidang media selepas mempengerusikan Mesyuarat Kabinet di Bangunan Perdana Putra di sini, hari ini.

Anwar berkata, dalam mesyuarat hari ini Jemaah Menteri juga berpendapat urusan pelancongan mahupun ekonomi tidak boleh mengatasi kepentingan negara dalam mengawal jangkitan sebarang wabak terhadap rakyat termasuk COVID-19.

Menurut Perdana Menteri laporan media yang dikeluarkan berkaitan pelancong China juga berbeza dengan fakta sebenar yang berlaku, serta tidak memberi kesan kepada kadar jangkitan di negara ini.

“Menteri Dalam Negeri (Datuk Seri Saifuddin Nasution) berikan jumlah pelawat dari China umpamanya untuk 2022 adalah 336,000 orang dengan majoriti besar adalah pelancong, dan tidak beri kesan sebagaimana yang digembar-gemburkan.

“Disember sahaja pelawat China adalah 53,000 orang, jadi kita tak melihat lonjakan jangkitan yang mengaitkan mana-mana negara,” katanya yang turut menjelaskan angka itu tidak bermakna Malaysia memberi kelonggaran kepada mana-mana negara untuk masuk ke Malaysia.

Penghujung tahun lepas, China melaporkan berlaku lonjakan kes COVID-19 berikutan varian Omicron yang merebak dengan pantas, dan beberapa negara mengambil keputusan untuk menyekat kemasukan pengembara dari China ke negara mereka sebagai langkah menghalang penularan wabak itu.

Anwar seterusnya menasihati orang ramai untuk mendapatkan vaksin penggalak COVID-19 memandangkan hanya 49 peratus rakyat sahaja yang telah mendapatkan dos itu, selain bekalan vaksin juga  masih banyak iaitu sekitar enam juta dos.

Anwar berkata, disebabkan dos penggalak tidak mendapat sambutan seperti dos pertama dan kedua, banyak bekalan itu sebelum ini sudah dilupuskan.

“Jadi saya usulkan mula dengan wartawan yang belum ambil booster (penggalak) pertama untuk ambil, kerana jangkitan ini ikut unjuran dan kajian Kementerian Kesihatan belum menentu, belum tamat.

“Kalau yang dah ambil dos pertama, dos kedua, booster itu kena ada, kerana vaksin ini masih ada. Jadi untuk bulan Januari ini semua wartawan dikehendaki ambil booster kemudian disusuli dengan rakyat lain kerana kalau wartawan beri contoh teladan yang baik, itu akan diikuti oleh rakyat,” katanya.

Malah Perdana Menteri turut menjelaskan beliau juga telah mendapatkan dos penggalak COVID-19.

“Saya sudah (ambil dos penggalak). Alhamdulillah. Saya boleh tunjuk saya punya MySejahtera,” katanya ketika ditanya pemberita sama ada beliau telah mendapatkan dos penggalak itu. – BERNAMA


Maidam larang program unsur politik di masjid, surau Terengganu

KUALA TERENGGANU: Majlis Agama Islam dan Adat Melayu Terengganu (Maidam) mengeluarkan arahan larangan penyampaian kuliah agama, ceramah dan penganjuran aktiviti berunsur politik oleh ahli politik di semua masjid dan surau di Terengganu.

Yang Dipertuanya, Datuk Shaikh Harun Shaikh Ismail berkata, larangan itu termasuk melibatkan semua Ahli Dewan Undangan Negeri (ADUN), Ahli Dewan Rakyat dan Ahli Dewan Negara.

Beliau berkata, masjid dan surau adalah institusi agama yang sangat mulia dan menjadi lambang penyatuan umat Islam, oleh itu ia tidak boleh disalah guna untuk tujuan politik yang boleh menimbulkan keresahan dalam masyarakat.

“Sultan Mizan Zainal Abidin melahirkan rasa dukacita dengan situasi penglibatan segelintir ahli politik yang menyampaikan kuliah, ceramah dan pengajaran agama serta bertindak sebagai khatib dan imam solat Jumaat tanpa kebenaran Maidam.

“Baginda ingin masjid dan surau berfungsi dengan baik, memberi manfaat kepada masyarakat setempat dan tidak dicemari unsur politik,” katanya dalam satu kenyataan hari ini.

Selain larangan kuliah, ceramah dan aktiviti berunsur politik, Shaikh Harun berkata, semua ADUN, Ahli Dewan Rakyat dan Ahli Dewan Negara juga tidak dibenarkan menjadi imam dan khatib di masjid dan surau di negeri ini.

Malah katanya, semua pengerusi dan ahli jawatankuasa masjid dan surau perlu memastikan penceramah, pengkuliah, tenaga pengajar serta khatib solat Jumaat yang dijemput mempunyai tauliah atau kelulusan yang dikeluarkan oleh Maidam.

“Semua kepimpinan dan aktivis parti politik juga tidak dibenarkan menyampaikan apa-apa ceramah, kuliah atau pengajaran agama dalam negeri Terengganu kecuali pemegang tauliah atau dengan kebenaran Maidam.

“Mana-mana program keagamaan yang dianjurkan agensi kerajaan, badan berkanun, anak-anak syarikat negeri dan badan bukan kerajaan (NGO) yang diadakan di bangunan agensi atau tempat awam hendaklah memastikan penceramah, pengkuliah atau ahli panel dalam atau luar negeri yang dijemput mempunyai kelulusan daripada Maidam,” katanya. – BERNAMA


Bayi perempuan 8 bulan digigit di muka, dipulas telinga, pengasuh direman empat hari

AMPANG JAYA: Polis menahan reman seorang pengasuh kepada kanak-kanak perempuan berusia lapan bulan yang mengalami kesan gigitan di muka serta pulas di kedua-dua telinga selama empat hari bermula hari ini.

Ketua Polis Daerah Ampang Jaya, Asisten Komisioner Mohamad Farouk Eshak berkata, reman ke atas pengasuh yang berusia 43 tahun itu dilakukan bagi membantu siasatan susulan laporan polis dibuat ibu mangsa pada Jumaat lalu.

“Berdasarkan laporan yang dibuat oleh ibu mangsa yang berusia 32 tahun berkerja sebagai pegawai mendapati terdapat kesan gigitan pada muka dan kesan pulasan di kedua-dua telinga anaknya.

“Mangsa telah dibawa ke Hospital Ampang untuk pemeriksaan kesihatan,” katanya dalam satu kenyataan di sini hari ini.

Jelas Farouk, hasil siasatan polis mendapati suspek turut mempunyai enam orang lagi anak asuhan berusia tiga bulan hingga dua tahun.

“Suspek juga mempunyai dua anak kandung yang tinggal bersama, iaitu masing-masing seorang lelaki dan perempuan berusia 16 tahun serta lapan tahun,” ujarnya.

Tambahnya, suspek telah bertindak meninggalkan mangsa dengan keluar dari rumah  bersama anak asuhan yang lain dan dipercayai anak asuhan lain telah menggigit muka mangsa.

Menurutnya lagi, suspek telah direman empat hari bermula hari ini di Mahkamah Ampang.

“Kes disiasat mengikut Seksyen 31 (1) Akta Kanak-Kanak 2001 kerana menganiayai, mengabaikan, membuang atau mendedahkan kanak-kanak sehingga mengalami kecederaan fizikal.

“Jika sabit kesalahan, boleh didenda tidak lebih RM20,000 atau dipenjarakan tidak lebih 10 tahun atau kedua-duanya,” jelasnya.

Author

Mohamad Fitri Hazim Hazam

View all posts

View all posts


Peniaga borong beras tempatan punca bekalan kurang di pasaran

SEREMBAN: Tindakan segelintir peniaga membeli beras putih tempatan (BPT) dalam kuantiti yang banyak adalah faktor utama bekalan beras berkenaan berkurangan di pasaran.

Pengarah Kawal Selia Padi dan Beras Negeri Sembilan, Irwan Ahmad Rejab berkata, keadaan itu berlaku berikutan kenaikan harga beras putih import yang secara tidak langsung menyebabkan ramai beralih kepada beras tempatan disebabkan harganya lebih murah.

“Sebelum ini margin keuntungan antara beras import dan beras tempatan antara RM1.50 ke RM2.

“Tapi, akibat kenaikan harga beras dunia, marginnya lebih kurang RM10 dan itu menyebabkan ramai beralih kepada beras tempatan,” katanya.

Beliau berkata demikian ketika ditemui semasa mengadakan tinjauan mesra pemeriksaan bekalan beras di gudang Jasmine Food di Jalan Kuala Sawah di sini bersama Exco Keusahawanan, Sumber Manusia, Perubahan Iklim, Koperasi dan Kepenggunaan negeri, S Veerapan pada Jumaat.

Bagaimanapun beliau menolak dakwaan masalah itu timbul disebabkan berlaku aktiviti menyorok BPT.

Sehubungan itu beliau meminta peniaga dan pengguna tidak membuat pembelian panik kerana bekalan BPT di Negeri Sembilan masih boleh diperoleh.

Malah katanya, kerajaan juga telah menguatkuasakan

Peraturan-peraturan 10(1)(b) Peraturan-peraturan Kawalan Padi dan Beras (Pelesenan, Pemborong dan Peruncit) yang mana setiap individu dan peniaga hanya dibenarkan membeli maksimum 100 kilogram BPT.

“Semalam(Khamis) kita telah pun mengadakan sesi libat urus dengan pasar raya, mini market dan premis perniagaan berkaitan untuk jelaskan berkenaan peraturan ini.

“Setakat ini kita telah terima enam aduan yang kebanyakannya di Seremban berkenaan ketiadaan bekalan BPT dan selepas pemantauan dilakukan sememangnya benar ia berlaku, namun ia telah diatasi,”katanya.

Sementara itu Veerapan berkata, menerusi Ops Jamin dilakukan Kementerian Perdagangan Dalam Negeri dan Kos Sara Hidup (KPDN) Negeri Sembilan, dari tempoh 7 Julai hingga 14 September lalu, sebanyak 167 premis telah diperiksa.

Ujarnya, pemeriksaan mendapati tiada kes penukaran label kampit beras dan jualan BPT juga adalah mengikut harga kawalan yang ditetapkan.

“Bermula 11 September lalu, Pegawai Pemantau Harga (PPH), KPDN turut digerakkan bagi menjalankan pemantauan khas harga runcit beras setiap hari melibatkan 31 premis pemantauan harian terpilih (hypermarket dan supermarket) di Negeri Sembilan.

“Setakat ini, hasil pemantauan mendapati, BPT dijual pada harga kawalan,” katanya.

Bagaimanapun katanya, terdapat premis perniagaan yang telah kehabisan stok BPT dan telah membuat tempahan daripada pihak pembekal serta dijangka akan menerima bekalan dalam waktu terdekat.

Dalam pada itu beliau berkata, KPDN Negeri Sembilan akan meneruskan kerjasama strategik dengan Kementerian Pertanian dan Keterjaminan Makanan (KPKM) serta menggiatkan pemeriksaan di bawah Ops Jamin bagi membanteras isu penukaran label kampit beras yang dikhuatiri berlaku susulan pelarasan harga baharu bagi Beras Putih Import (BPI). – Sinar Harian

Author

Media Variasi

View all posts

View all posts


Tokoh pendidikan Dr Sidek Baba meninggal dunia

KUALA LUMPUR: Tokoh pendidikan, Prof Datuk Dr Sidek Baba menghembuskan nafas terakhir di Pusat Perubatan Universiti Malaya (PPUM), di sini malam ini.

Perkara itu disahkan anak Allahyarham, Izzudin dalam laman Facebooknya.

Beliau memaklumkan jenazah bapanya masih berada di PPUM untuk pengesahan COVID-19.

“Mohon didoakan agar roh ayahanda dicucuri rahmat dan tergolong dalam kalangan para solihin dan muttaqin,” katanya.

Sidek, 76, dilahirkan di Kampung Pulau, Masjid Tanah, Melaka.

Beliau pernah menerima Anugerah Perdana Maulidur Rasul Peringkat Kebangsaan pada 2009 selain dilantik sebagai Ahli Majlis Penasihat Pendidikan Kebangsaan pada 2010 dan Timbalan Rektor Universiti Islam Antarabangsa Malaysia (Hal Ehwal Pembangunan Pelajar) dari 1994 hingga 2002. – BERNAMA


Syarikat didenda RM5,000 guna kelengkapan komunikasi tidak diperakui MCMC

PETALING JAYA: Sebuah syarikat pemungut hutang didenda RM5,000 oleh Mahkamah Sesyen di sini atas pertuduhan menggunakan dua unit kelengkapan komunikasi yang tidak diperakui Suruhanjaya Komunikasi dan Multimedia (MCMC).

Hakim Azrul Darus menjatuhkan hukuman itu terhadap syarikat RA IT System Sdn Bhd yang diwakili pengarahnya Mohd Amierul Asraf Mat Rodzi selaku Orang Kena Saman (OKS) serta memerintahkan OKS dipenjara tiga bulan, sekiranya gagal membayar denda.

Mengikut pertuduhan, syarikat tersebut didakwa menggunakan kelengkapan komunikasi iaitu dua unit kotak Subscriber Identification Module (SIM) jenama Yu Chen DC Brushless yang tidak diperakui seperti dikehendaki di bawah Peraturan-Peraturan Komunikasi dan Multimedia (Standard Teknik) 2000.

Kesalahan itu didakwa dilakukan di sebuah pejabat di Leisure Commerce Square di sini pada 3 petang, 24 November 2020 mengikut Peraturan 16(1)(b) Peraturan-Peraturan Komunikasi dan Multimedia (Standard Teknikal) 2000 yang membawa hukuman denda maksimum RM100,000 atau enam tahun penjara atau kedua-duanya.

Pegawai Pendakwa MCMC, Nazrul Hizam Ahmad Zameri memohon mahkamah menjatuhkan hukuman setimpal dan konsisten mengikut trend semasa terhadap OKS, namun peguam Ahmad Zayd Ahmad Zuber yang mewakili OKS memohon denda minimum kerana ia merupakan kesalahan kali pertama syarikat sejak 10 tahun beroperasi.

Di mahkamah sama, seorang pekerja swasta, Rasyidah Busu, 50, mengaku tidak bersalah atas pertuduhan membuat dan memulakan penghantaran tujuh keping gambar lucah menggunakan aplikasi WhatsApp dengan niat untuk menyakiti hati orang lain pada 4.14 petang, 29 Mei tahun lalu.

Kesemua gambar lucah itu kemudian telah dilihat pada 4.21 petang pada tarikh sama di sebuah kediaman di Bandar Kinrara, Puchong di sini.

Pertuduhan terhadap Rasyidah selaku OKS dilakukan mengikut Seksyen 233(1)(a) Akta Komunikasi dan Multimedia 1998 (Akta 588) yang boleh dihukum denda maksimum RM50,000 atau penjara sehingga setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan.

Mahkamah menetapkan 12 Mei depan untuk sebutan semula kes. – BERNAMA


Anwar bimbang sentimen perkauman terus diapikan

CYBERJAYA: Pengerusi Pakatan Harapan (PH), Datuk Seri Anwar Ibrahim bimbang melihat sentimen dan retorik perkauman yang terus diapikan oleh segelintir pihak yang terdesak dan berkepentingan terutamanya di saat penting seperti sekarang.

Katanya, usaha dan ikhtiar dalam menubuhkan kerajaan yang bertanggungjawab dan stabil tidak sewajarnya berakhir dengan kekacauan yang membabitkan pelbagai kaum di tanah air ini.

“Usaha dan ikhtiar dalam menubuhkan kerajaan yang bertanggungjawab dan stabil tidak seharusnya berakhir dengan kekacauan kerana kaum Melayu, Cina, India, Orang Asli, suku kaum Sabah dan Sarawak adalah bersaudara sebagai manusia dan rakyat Malaysia yang cintakan keamanan.

“Saya amat mengalu-alukan kenyataan tegas Ketua Polis Negara, Tan Sri Acryl Sani Abdullah Sani dalam menghentikan perkembangan yang mampu menggugat kemajmukan Malaysia ini,” katanya dalam ciapan di Twitter, malam tadi.

Terdahulu, Acryl mengingatkan rakyat Malaysia supaya tidak menimbulkan sebarang situasi mengancam keselamatan dan ketenteraman awam menerusi media sosial susulan pengumuman keputusan Pilihan Raya Umum Ke-15 (PRU15).

Tambah beliau, sejak keputusan PRU15 diumumkan, pihaknya mengesan pelbagai bentuk kandungan yang menyentuh sentimen perkauman dan agama serta menghina institusi diraja melalui media sosial.

Susulan itu, Acryl memberi peringatan dan penegasan kepada pengguna media sosial agar mengekang diri daripada menyalahgunakan platfom itu.

Tindakan tegas mengikut Akta Suruhanjaya Komunikasi dan Multimedia 1998, Akta Hasutan serta Kanun Keseksaan akan diambil terhadap mana-mana pihak yang cuba menimbulkan sebarang situasi mengancam keselamatan dan mengganggu ketenteraman awam.

Author

Diyana Rahip

View all posts

View all posts


Kanak-kanak mangsa dera tahan sakit dipukul, dicucuh api angkara kekasih bapa

JOHOR BAHRU: Kanak-kanak lelaki mangsa dera yang ditemukan berbogel dan dikurung dalam tandas ketika diselamatkan di sebuah flat di Pulai, dekat sini, mendakwa sering menahan sakit akibat dipukul, selain dicucuh api oleh teman wanita bapanya.

Ibu mangsa dikenali Ana, 34, berkata, perkara itu dimaklumkan sendiri anaknya sewaktu bertemu buat pertama kali selepas kira-kira setahun terpisah, selepas kanak-kanak berusia tujuh tahun itu diselamatkan Jumaat lalu.

Berdasarkan perkongsian, katanya, anaknya berusia 7 tahun itu mendakwa kerap meminum air di dalam tandas ketika kelaparan (akibat dikurung), dan kadang-kala hanya menjamah sisa makanan yang tertinggal.

“Dia juga beritahu terpaksa menahan sakit apabila sengaja dipukul serta dicucuh api oleh teman wanita (bekas) suami (bapa mangsa) dan tiada tempat untuk mengadu nasibnya.

“Saya tidak melihat perbuatan mereka, namun siapa saja pelakunya saya tidak akan memaafkan mereka dan berharap (mereka) dibawa ke muka pengadilan.

“Saya tidak dapat bayangkan nasib jika dia (mangsa) tidak diselamatkan polis, mungkin kami kehilangannya,” katanya seperti dilapor Berita Harian.

Pada Selasa, media melaporkan seorang kanak-kanak lelaki menjadi mangsa dera ditemukan tidak bermaya, dibiarkan berbogel dan dikurung dalam tandas rumah keluarganya di Pulai, di sini, Jumaat lalu.

Ketua Polis Daerah Iskandar Puteri, Asisten Komisioner Rahmat Ariffin mengesahkan dua suspek ditahan untuk membantu siasatan.

Dalam pada itu, ibu mangsa mengakui sebak melihat fizikal anaknya itu yang berubah sehingga hampir tidak mengenalinya.

“Saya pernah buat laporan tujuh kali termasuk di Banting, Selangor kerana bekas suami tidak benarkan saya bertemu dengannya sejak lebih setahun lalu.

“Saya tidak menolak kemungkinan dia menjadi mangsa penderaan dalam tempoh setahun ini,” katanya.

Ana memaklumkan, ketika bertemu, anaknya menyatakan hasrat untuk pulang ke rumah bersamanya, namun memujuk supaya mendapatkan rawatan di Hospital Sultanah Aminah (HSA) sehingga keadaannya beransur baik.

Selain mangsa, Ana turut mempunyai dua anak hasil perkahwinan terdahulu yang berusia 13 dan 15 tahun, malah ibu tunggal itu juga menjaga ibunya berusia 54 tahun yang menghidap strok.

Author

Fazleen Safina Abd Jamil

View all posts

View all posts


Lelaki tiga kali dipenjara kerana hina Agong, didakwa lagi

KUALA LUMPUR: Seorang lelaki yang tiga kali dipenjarakan atas kesalahan menghina Yang di-Pertuan Agong di laman sosial, hari ini sekali lagi didakwa atas pertuduhan sama di Mahkamah Sesyen di sini.

Sharil Mohd Sarif, 40, penjual daging, mengaku bersalah atas dua pertuduhan membuat hantaran komunikasi jelik terhadap Yang di-Pertuan Agong dan Raja Permaisuri Agong.

Terdahulu, tertuduh yang tidak diwakili peguam memberitahu mahkamah bahawa dia pernah mendapat  rawatan psikiatri di Hospital Sungai Petani, Kedah.

“Saya ada makan ubat dan saya ada masalah mental,” katanya.

Hakim N Priscilla Hemamalini memerintahkan Sharil dirujuk ke Hospital Bahagia Ulu Kinta, Perak untuk menjalani pemeriksaan psikiatri selepas Timbalan Pendakwa Raya Nurilya Ellyna Nor Azmal memaklumkan tertuduh hanya memberitahu secara lisan mengenai kesihatan mentalnya, namun tiada sebarang dokumen sokongan disertakan.

“Oleh itu, tertuduh dihantar ke Hospital Bahagia Ulu Kinta, Perak untuk menjalani pemeriksaan di bawah Seksyen 342 (3) Kanun Tatacara Jenayah,” kata hakim itu dan menetapkan 16 Jun untuk sebutan semula kes bagi laporan psikiatri.

Mengikut pertuduhan pertama dan kedua, Shahril didakwa secara sedar membuat dan memulakan penghantaran komunikasi yang jelik sifatnya melalui aplikasi Twitter, menggunakan laman profil “SharilSarif39″ dengan niat untuk menyakitkan hati orang lain, antara 5.28 pagi dan 5.30 pagi pada 12 Mac lepas.

Kedua-dua pautan itu kemudian dibaca di Pejabat Jabatan Siasatan Jenayah Komersial, Bukit Aman, Wangsa Maju, di sini pada 13 Mac lepas, 8.22 malam.

Pertuduhan mengikut Seksyen 233(1)(a) Akta Komunikasi dan Multimedia 1998 dan boleh dihukum di bawah Seksyen 233(3) akta sama yang membawa hukuman denda tidak lebih RM50,000 atau penjara maksimum setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas pensabitan.

Pada 26 April 2019, Sharil dijatuhi hukuman penjara dua bulan oleh Mahkamah Sesyen di sini selepas mengaku bersalah atas kesalahan menghina Yang di-Pertuan Agong melalui aplikasi Facebook.

Tertuduh juga dijatuhi hukuman penjara 10 bulan oleh mahkamah sama pada 6 Julai 2020 kerana kesalahan menghina Yang di-Pertuan Agong dan Raja Permaisuri Agong di laman sosial Instagram.

Pada 24 September 2021, Sharil dipenjara setahun dan denda RM20,000 oleh Mahkamah Sesyen di sini atas kesalahan menghina Yang di-Pertuan Agong  menerusi aplikasi Twitter. – BERNAMA


Bukan salah 12 menteri PN, UMNO yang mahu PRU awal – Mahathir

CYBERJAYA: Pengerusi Penaja Gerakan Tanah Air (GTA), Tun Dr Mahathir Mohamad menyifatkan Pilihan Raya Umum ke-15 (PRU15) diadakan awal atas kehendak parti UMNO.

Katanya, Perdana Menteri, Datuk Seri Ismail Sabri Yaakob tidak sewajarnya menyalahkan tindakan 12 Menteri Kabinet mengutus watikah kepada Yang di-Pertuan Agong yang dikatakan punca pembubaran Parlimen terjadi.

“Walaupun PM berhak membuat keputusan sendiri tetapi dalam kerajaan campuran pengetahuan dan persetujuan parti komponen berhak memberi pandangan mereka.

“Memang pun UMNO yang hendak PRU awal. Pedulikan banjir. Yang penting ialah UMNO menang dan penjenayah-penjenayah elak dari dihukum segera,” tulisnya di Facebook hari ini.

Selasa lalu, Ismail Sabri menyatakan keputusan pembubaran Parlimen dibuat berikutan 12 Menteri menunjukkan sikap tidak wajar, mengutuskan warkah kepada Al-Sultan Abdullah Ri’ayatuddin Al-Mustafa Billah Shah.

Author

Diyana Rahip

View all posts

View all posts


Jamal Yunos sedia saman, minta siasat bekas Ketua Polis Selangor

AMPANG: Ketua UMNO Bahagian Sungai Besar, Datuk Seri Jamal Md Yunos sedia memfailkan saman terhadap bekas Ketua Polis Selangor, Datuk Seri Abdul Samah Mat berhubung pertuduhan yang dihadapinya kerana didakwa memuat naik kenyataan jelik, dua tahun lalu.

Bagaimanapun, perkara itu akan dibincangkan bersama peguamnya, Mohd Hafizuddin Khan Norkhan terlebih dahulu untuk dipertimbangkan.

“Bila mahkamah putuskan saya tidak bersalah, saya akan bincang dengan peguam kerana kes ini diadukan oleh seseorang.

“Sama ada kita akan buat laporan semula (terhadap pengadu) atau minta polis siasat pengadu tersebut,” katanya ketika ditemui di pekarangan Mahkamah Ampang, di sini.

Beliau berkata demikian mengulas tindakan susulan selepas Mahkamah Sesyen melepas dan membebaskan beliau daripada pertuduhan itu.

Beliau menegaskan, tindakannya melaporkan wujud kegiatan judi haram di premis adalah berasas.

“Apa yang saya laporkan ketika itu, memang ada, media ada memaparkan kegiatan judi haram ini berleluasa,” katanya.

Beliau yakin di pihak yang benar kerana sebagai pemimpin politik dan mewakili pertubuhan bukan kerajaan (NGO) mendedahkan perkata yang benar demi untuk rakyat dan negara.

“Saya yakin, saya berada di pihak yang benar, kerana saya telah pun mendapat keadilan di mahkamah.

“Saya sebagai orang awam hanya mendedah, membongkar kepincangan yang berlaku dalam negara. Saya bukan merompak, menyamun atau merasuah, hanya sebagai rakyat Malaysia yang bertanggungjawab untuk kebaikan negara dan rakyat,” katanya.

Beliau menambah, meskipun perjuangannya itu memerlukan pengorbanan besar dan pahit dilalui, beliau percaya dengan rahmat dari Tuhan Yang Esa.

“Saya tetap konsisten dengan perjuangan ini. Perjuangan kami tulus, ikhlas, bukan sebab politik, bukan untuk cari ‘mileage public’ untuk diri sendiri,” katanya.

Author

Tun Puteh Wanti

View all posts

View all posts


‘Satu Malaysia kenal nama saya’

Kuala Lumpur: “Terima kasih PM (Perdana Menteri). Satu Malaysia kenal nama saya,” kata kanak-kanak orang kurang upaya (OKU) fizikal Muhammad Aqil Naufal Zahiran, 11, apabila namanya disebut Perdana Menteri Datuk Seri Anwar Ibrahim pada pembentangan Belanjawan 2024 di Dewan Rakyat, kelmarin.

Kisah Muhammad Aqil yang juga murid Sekolah Kebangsaan (SK) Felda Lepar Utara 1, Jerantut, Pahang itu tular selepas mempamer semangat kesukanan walau dalam kekurangan hingga menjadi inspirasi ramai pihak.

Menurutnya, dia tidak menjangka namanya disebut selain berasa terharu atas keprihatinan diberikan kerajaan.

“Ketika itu saya berada dalam kereta bersama mak yang dalam perjalanan ke Kota Bharu, Kelantan. Saya tanya betulkah itu nama saya? Mak cakap ya. Memang tak sangka dan terharu sebab PM pula yang sebut,” katanya kepada Harian Metro.

Sementara itu ibu Muhammad Aqil, Noor Hafizah Mat Desa, 36, berkata dia bangga apabila kisah anaknya disebut di Parlimen pada peristiwa besar negara.

“Saya dimaklumkan oleh pegawai Menteri Belia dan Sukan supaya menonton pembentangan Belanjawan 2024. Jadi, dalam perjalanan itu memang tak lepaskan peluang. Sebagai ibu saya bangga nama anak disebut oleh Perdana Menteri dan dalam Parlimen pula.

“Sejujurnya, memang terharu dan tak sangka. Bagi saya, ini bukan untuk anak saya saja, tapi untuk semua anak dan insan istimewa senasib Aqil. Walaupun nama anak saya disebut, saya yakin ia turut memberi inspirasi buat semua,” katanya.

Dalam perkembangan lain, Noor Hafizah berkongsi kaki palsu anaknya yang disumbangkan oleh Kementerian Belia dan Sukan (KBS) menerusi Institut Sukan Negara (ISN) sudah siap.

“Mereka dah ambil ukuran kaki pada awal September lalu. Saya dimaklumkan kaki palsu pun dah siap dan Insya-Allah, pada 16 Oktober ini dah boleh cuba. Bersyukur dan gembira kerana ada pihak yan sudi membantu. Sebab macam yang kita tahu, kos nak dapatkan kaki palsu agak tinggi.

“Insya-Allah, tidak lama lagi dah boleh tengok Aqil berjalan macam orang lain. Walaupun tidak normal, tapi ia tetap sempurna di mata saya. Dapat melihat dia berjalan adalah satu kegembiraan. Aqil pun dah tak sabar,” katanya.

Terdahulu, pada pembentangan Belanjawan 2024, Anwar yang juga Menteri Kewangan berkata, cita-cita Muhammad Aqil untuk bermain boleh sepak kini tercapai.

“Saya pasti semua telah menyaksikan kisah inspirasi adik Aqil Naufal, murid SK Felda Lepar Utara 1, Pahang yang mempamerkan semangat kesukanan walaupun dalam kekurangan.

“Impian Adik Aqil untuk bermain boleh sepak tercapai setelah mendapat bantuan kerajaan dan dorongan daripada Persatuan Bola Sepak Orang Kudung Malaysia (Mafa),” katanya. – Harian Metro

Authors

Media Variasi

View all posts

Diyana Rahip

View all posts

View all posts

View all posts


‘You patut menang anugerah!’ – Netizen puji video transisi Gigi Cheoh suntik semangat perpaduan

CYBERJAYA: Pempengaruh media sosial, Gigi Cheoh sekali lagi menarik perhatian rakyat Malaysia menerusi video terbaharunya sempena Hari Kemerdekaan Malaysia.

Dalam perkongsian video itu, Gigi yang popular dengan gaya transisi mempamerkan dirinya memakai pakaian tradisional mewakili beberapa kaum di Malaysia dengan berlatarkan muzik ‘Tanggal 31’ nyanyian Sudirman.

Menurut Gigi yang turut tercalon dalam Anugerah TikTok Malaysia 2023, lima busana yang dipakainya dalam video itu merangkumi kostum Puteri Perak (Melayu), Hanfu (Cina), Sari (India), Murut (Sabah) dan Iban (Sarawak).

“Always proud to be a Malaysian! Selamat Menyambut Bulan Kebangsaan 2023!,” tulisnya.

Menjengah di ruang komen, rata-rata warga net memuji hasil video berkenaan yang dikatakan cantik, kemas dan penuh bergaya.

Malah, ada yang beranggapan Gigi layak memenangi anugerah kerana berjaya menaikkan semangat perpaduan.

“You patut menang anugerah, selalu menaikkan semangat perpaduan,” tulis seorang netizen.

“You are amazing, never fail to entertain and motivate us,” komen seorang lagi warga net.

“Terbaik you ni…demi perpaduan masyarakat majmuk semua budaya yang menarik ada di Malaysia. Merdeka Merdeka Merdeka!” ungkap seorang lagi pengguna TikTok.

Author

Diyana Rahip

View all posts

View all posts


Harga tinggi bukan ukuran bagi pengumpul poster filem

Oleh: ARRIAN ZAYNE

KUCHING: Sinonim dengan pepatah dari mata turun ke hati demikianlah perumpamaan minat segelintir individu terhadap hobi ‘budaya pop’ iaitu menyimpan poster sesebuah filem sebagai koleksi.

Ada dalam kalangan peminat poster di Sarawak ini kata Musriffin Musa yang merupakan seorang kolektor dan penjual poster filem; sanggup berbelanja lebih demi memiliki sekeping poster filem vintaj.

Bergelar pengumpul poster filem sejak 21 tahun lalu serta pengusaha premis Kuching Pickers yang menjual pelbagai poster filem dari luar negara untuk pasaran di Sarawak, Musriffin mengakui komuniti pengumpul poster di Bumi Kenyalang seolah-olah tidak kelihatan.

“Namun rata-rata pelanggannya merupakan golongan elit dan profesional kerana ada dalam kalangan mereka akui ada nilai sentimental tersendiri menyimpan poster,” katanya ketika ditemui MEDIA VARIASI.

Poster sesebuah filem atau karaktor komik antara lazim diminati golongan tersebut kata Musriffin malahan mereka ini turut sanggup membelinya walaupun harga mahal.

“Ada segelintir mereka membeli poster namun ia tidak dibingkaikan tetapi hanya disimpan secara gulungan sahaja seperti keadaan asal poster itu di simpan di dalam galeri di luar negara.

“Ini kerana semakin sempurna poster berkenaan disimpan oleh para pengumpul di sini menjadikan harga poster terbabit semakin meningkat tinggi,” jelasnya situasi itu juga menggambarkan sebuah pelaburan buat kelompok tersebut.

Selain usia filem menjadi ukuran harga kata Musriffin sesebuah poster filem yang berdaftar serta mempunyai lesen turut menjadikan para pengumpul tidak mempedulikan harga yang ditetapkan.

“Mereka ini apabila meminati sesebuah filem bukan hanya jalan cerita filem itu mencuri perhatian namun mereka akan berusaha membeli patung sehinggalah poster filem sebagai tanda sokongan dan minat mendalam mereka,” ujarnya.

Mengenang kembali pada suatu ketika, Musriffin memberitahu dirinya pernah dihubungi oleh seorang doktor pakar terkenal di Kuching untuk membeli satu poster filem lama.

“Beliau telah menempah poster lama yang saya terpaksa cari dan beli dari galeri di luar negara dan terbangkan khas ke sini serta meminta saya menghantarnya ke kediaman beliau,” katanya.

Ketika menjejak kaki di kediaman pengumpul itu kata Musriffin berkongsi pengalaman beliau terpegun melihat dekorasi suatu ruangan dalam rumah pelanggannya itu seperti sebuah panggung wayang yang sebenar.

“Beginilah minat yang mendalam para pengumpul poster filem yang saya katakan mereka ini adalah golongan profesional yang tiada masa untuk keluar menonton wayang namun mewujudkan pawagam sendiri di rumah sebagai lokasi melepaskan lelah setelah sibuk bekerja,” jelasnya.

Bukan sahaja menyaksikan pengalaman pengumpul membina pawagam di rumah sendiri suatu detik berharga kata Musriffin, beliau turut pernah menjual poster vintej dengan harga mencecah RM6,000 di sini.

Author

MEDIAVARIASI

View all posts

View all posts


‘Selamba je dia hisap rokok’, band Cigarettes After Sex dikecam netizen hisap rokok di KLIA 1

CYBERJAYA: ‘Hisap rokok lepas itu buang merata’ begitulah komen netizen selepas melihat salah seorang ahli kumpulan muzik terkenal Cigarettes After Sex (CAS) menghisap rokok selepas mereka tiba ke Malaysia.

Menerusi Twitter Hello Universe, kelihatan kumpulan tersebut selamat tiba ke Malaysia untuk mengadakan konsert di Kuala Lumpur, hari ini.

Kelihatan, ahli kumpulan CAS tersebut memijak puntung rokok yang masih menyala menggunakan kasut sebelum memasuki kereta.

Rata-rata netizen mengecam tindakan salah seorang ahli kumpulan tersebut kerana menghisap dan membuang di kawasan larangan iaitu di Lapangan Terbang Antarabangsa Kuala Lumpur (KLIA 1).

Sementara itu, pengguna Twitter tidak terkecuali ‘tag’ beberapa akaun kerajaan untuk mengambil tindakan terhadap ahli kumpulan tersebut.

“@PDRMsia, @KKMPutrajaya serta @AADKMalaysia sila tangkap ahli band yang dalam video ni. Merokok di lapangan terbang? Kalau orang awam terutamanya warganegara dah lama kena kompaun RM1,000! Sila tangkap dan hantar mereka pulang. Jangan bagi mereka buat persembahan,” luah pengguna Twitter.

“Peh selamba badak je dia merokok. Hantar balik naik kapal, dah lah buang merata-rata,” komen netizen.

“Selamba je dia nyalakan rokok, nasib inspektor kesihatan tiada di sana,” kongsi netizen.

Author

Nurul Ain Japri

View all posts

View all posts


Pulau Pinang tak larang ziarah rumah ibadat bukan Islam

KUALA LUMPUR: Pulau Pinang mengambil pendekatan lebih mesra berhubung penganjuran ke rumah ibadat bukan Islam dengan tujuan melawat atau membentuk perpaduan.

Timbalan Ketua Menteri 1, Ahmad Zakiyuddin Abdul Rahman berkata, Pulau Pinang tidak melarang mana-mana pihak menganjurkan program dan mengajak umat Islam melawat rumah ibadat bukan Islam di negeri itu bagi memahami agama lain selagi tidak bercanggah akta dan enakmen sedia ada.

Tidak mengikut jejak pihak berkuasa agama Selangor katanya, Pulau Pinang sebaliknya mengambil pendekatan mengikut enakmen dan akta sedia ada.

“Kita melarang, perlanggaran mana-mana perkara dalam akta atau enakmen kita, tentang penyebaran agama bukan Islam kepada Islam.

“Namun, untuk perpaduan antara masyarakat, sekiranya ada pihak yang ingin membawa, atau menyediakan, atau mengajak umat Islam melawat rumah ibadat bukan Islam untuk tujuan tertentu, ia dibenarkan misalnya untuk memahami ibadat orang bukan Islam, tetapi bukan untuk tujuan lain,” katanya dipetik Sinar Harian.

Beliau berkata demikian ketika diminta mengulas sama ada akan mengikut langkah Selangor melarang penganjuran sebarang program melibatkan umat Islam di rumah ibadat agama lain di negeri itu.

Ahmad Zakiyuddin yang juga EXCO Hal Ehwal Agama Islam, Koperasi, dan Pemerkasaan Komuniti negeri, berkata, bagaimanapun mengarahkan penganjur program supaya merujuk Majlis Agama Islam Negeri Pulau Pinang (MAINPP) terlebih dahulu sebelum menganjurkan program terbabit.

Ini kerana katanya, ia perlu dirancang dan dilaksanakan dalam keadaan terkawal.

“Penganjur perlu rujuk MAINPP dahulu dan melihat semua garis panduan, termasuk perkara yang boleh serta tidak boleh dilakukan pada program terbabit.

“Saya pasti perkara ini telah ada permohonan dan panduan diberikan pejabat mufti sebelum ini dan ia boleh dirujuk semula,” katanya.

Katanya, individu atau badan bukan kerajaan (NGO) yang tidak terlibat dengan kerja sosial serta perpaduan tidak digalak mengadakan program sedemikian.

Terdahulu, program lawatan ke gereja oleh NGO Impact Malaysia di bawah Projek Artikel 11 dikritik Pemuda UMNO selepas poster dalam Bahasa Melayu dimuat naik di Instagram.

Poster itu kemudiannya diturunkan dari platform media sosial berkenaan, dan penganjur membatalkan program yang dijadualkan esok di Gereja The Church of Our Lady of Lourdes, Klang.

Susulan itu, Ahli Parlimen PAS, Ahmad Fadhli Shaari berkata, walaupun program itu pada dasarnya baik, kerajaan perlu melibatkan pakar agama seperti daripada Jabatan Kemajuan Islam Malaysia (JAKIM).

Ini disusuli Menteri Belia dan Sukan Hannah Yeoh yang mempertahankan program itu, dengan memetik kenyataan pemimpin PAS sebelum ini yang tidak menghalang umat Islam mengunjungi tempat ibadat bukan Islam.

Kenyataan Yeoh itu mencetuskan kemarahan Setiausaha Agung PAS, Takiyuddin Hassan yang berkata, pemimpin DAP itu memetik kenyataan daripada pemimpin PAS di luar konteks.

Majlis Agama Islam Selangor (MAIS) turut mengkritik program itu mengatakan bahan publisiti mengenainya tidak menyatakan ia hanya untuk bukan Islam.

Pada 2010, Harakahdaily pernah melaporkan Ahli Dewan Undangan Negeri (ADUN) PAS dari Meru ketika itu, Dr Rani Othman telah melawat Kuil Hindu Bukit Rajah dan bercakap kepada penganut agama itu yang sedang membuat ibadat.

Melalui blognya, Dr Rani menulis, beliau mengunjungi kuil di Bukit Rajah dan mengambil kesempatan untuk memberikan gambaran sebenar tentang tasawwur dan keadilan Islam kepada masyarakat India yang berada di situ.

Harakahdaily turut melaporkan, pada 2018, Timbalan Presiden PAS, Datuk Tuan Ibrahim Tuan Man dilaporkan berkata, parti itu tidak mempertikai mana-mana orang Islam yang mahu ke rumah ibadat agama lain selagi tidak mengikuti upacara agama itu.

Beliau berkata, Islam tidak mengharamkan penganutnya untuk memasuki rumah ibadat agama lain malah menjadikan Saidina Umar Al-Khattab sebagai contoh yang diketahui pernah memasuki gereja di Palestin.

Katanya lagi, menerima kalungan dengan tujuan meraikan – seperti budaya penganut Hindu yang memakaikan kalung kepada tetamu – juga dibolehkan.

Author

Tun Puteh Wanti

View all posts

View all posts


Terima secara terbuka Kerajaan Perpaduan

KUALA LUMPUR: Di sebalik pelbagai reaksi pelantikan jemaah menteri pada Jumaat lepas, hakikatnya Kerajaan Perpaduan yang terbentuk merupakan langkah penting dalam menamatkan kemelut ketidaktentuan politik dan Parlimen tergantung yang tidak pernah berlaku sebelum ini dalam sejarah negara.

Bertitik tolak daripada hasrat Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, Kerajaan Perpaduan itu dilihat sebagai jalan rintis kepada Perdana Menteri, Datuk Seri Anwar Ibrahim dalam mewujudkan sebuah kerajaan kuat dan stabil bagi mengelakkan situasi ketidakstabilan politik berlaku lagi sepertimana penggal lepas.

Biarpun begitu, langkah yang diambil Pengerusi Pakatan Harapan (PH) ini ketika mengumumkan jemaah barisan menteri Kabinetnya seramai 28 orang itu dan disifatkan banyak pihak ‘berwajah Malaysia’ telah menimbulkan pelbagai reaksi positif dan sebaliknya walaupun telah memasuki hari kelima pelantikannya.

Dua jawatan yang menjadi tumpuan dan perbualan pelbagai lapisan masyarakat ialah jawatan menteri kewangan yang dipegang perdana menteri dan juga jawatan timbalan perdana menteri yang diberikan kepada Presiden UMNO, Datuk Seri Dr Ahmad Zahid Hamidi.

Pelantikan Zahid yang merupakan Pengerusi Barisan Nasional (BN) dilihat memberi imej negatif kepada kerajaan perpaduan berikutan pertuduhan mahkamah melibatkan kes rasuah yang sedang dihadapinya manakala Anwar dikatakan tidak wajar untuk perdana menteri memegang portfolio menteri kewangan.

SITUASI BERBEZA

Mengulas mengenainya, penganalisis  politik Prof. Dr Azmi Hassan berpendapat adalah tidak wajar mempersoalkan tindakan Anwar dalam pembentukan barisan Kabinetnya memandangkan Kabinet kali ini adalah berbeza dan sukar sekali gus memerlukan sokongan jajaran parti lain dalam membentuk kerajaan.

Keadaan ini menurut Azmi menuntut Anwar mengambil kira sokongan yang bukan sahaja dalam kalangan PH tetapi juga  gabungan parti lain dalam pelantikan jemaah menterinya walaupun beliau  pada dasarnya mempunyai hak untuk melantik sesiapa sahaja yang dirasakan layak dalam membantunya mentadbir negara.

“Anwar terpaksa meneliti beberapa faktor (pelantikan barisan menteri) dan pembahagian jawatan ini penting untuk beliau menghalusi sewajarnya memandangkan ia merupakan asas penting kerjasama dengan pelbagai parti dalam menjamin kestabilan politik negara,” kata Azmi kepada Bernama.

Kerana itu, Azmi berkata, semua pihak perlu menerima hakikat akan situasi pentadbiran negara ketika ini serta menghentikan segala suara ketidakpuasan hati memandangkan pembentukan kerajaan perpaduan ini juga merupakan hasrat Seri Paduka Baginda.

Malah, Azmi yang juga Geostrategis dan Felow Kanan Akademi Penyelidikan Strategik Nusantara berpandangan adalah tidak mustahil sekiranya langkah pembentukan Kerajaan Perpaduan itu tidak diambil negara berkemungkinan hingga kini masih lagi dalam kemelut politik dan tidak mempunyai kerajaan.

“Dengan kebijaksanaan Seri Paduka Baginda, maka tertubuhlah apa yang dikatakan kerajaan perpaduan atau sesetengah pihak memanggilnya kerajaan campuran dan menerusi langkah ini, kita melihat Anwar dan parti politik yang berkerjasama melakukan pengorbanan besar dan ini harus diterima rakyat.

“Saya pasti rakyat akan menghargainya juga kerajaan ini sebaik jemaah menteri melaksanakan tugas-tugas mereka,” katanya.

KUASA PERDANA MENTERI

Sementara itu, pakar perlembagaan daripada Universiti Teknologi Malaysia, Prof Madya Dr Muhammad Fathi Yusof berkata, biarpun dalam Perlembagaan Persekutuan tiada kategori kerajaan perpaduan, namun kerajaan yang dibentuk kali ini menggambarkan hasrat kerajaan baharu dalam mengukuhkan  lagi perpaduan kaum dan juga perpaduan dalam Kabinet pimpinan Anwar.

“Dalam perlembagaan, penubuhan kerajaan adalah berasaskan sokongan majoriti anggota Dewan Rakyat… Jadi, selagi perdana menteri mendapat sokongan majoriti anggota Dewan Rakyat, maka ia sah untuk ditubuhkan.

“Penjenamaan sesebuah kerajaan boleh dibuat berdasarkan keperluan, cuma dalam konteks ilmu sains politik, kategori kerajaan ini adalah kerajaan campuran, melibatkan beberapa buah parti ataupun Kerajaan Perpaduan apabila semua parti bergabung dalam kerajaan dan tiada pembangkang,” katanya.

Ketika diminta mengulas mengenai kritikan barisan Kabinet kerajaan baharu, beliau berkata, adalah menjadi perkara biasa kritikan atau pandangan yang disuarakan rakyat dalam sebuah negara berkonsepkan demokrasi dan ia harus diraikan.

Bagaimanapun, beliau berkata pelantikan barisan jemaah menteri Kabinet ini tidak boleh dikaitkan dengan Yang di-Pertuan Agong memandangkan Perkara 40 Perlembagaan Persekutuan menjelaskan ia adalah berdasarkan nasihat perdana menteri kepada Seri Paduka Baginda.

“Pelantikan menteri tidak termasuk dalam budi bicara Yang di-Pertuan Agong kerana di bawah Perkara 40, ia adalah kuasa perdana menteri untuk melantik menteri-menteri dan kerana itu jika terdapat kritikan Kabinet, ia tidak perlu dikaitkan dengan kedudukan atau titah Seri Paduka Baginda,” katanya.

LANDSKAP POLITIK BERUBAH

Bagi pensyarah kanan di Fakulti Ekologi Manusia, Universiti Putra Malaysia,  Prof. Madya Dr Mohd Izani Mohd Zain, beliau berpandangan masyarakat seharusnya memahami landskap politik negara berubah mengikut keadaan semasa dan perlu menerima dengan hati terbuka.

Tambahnya lagi, ini bukannya masa untuk terus mempertikaikan pembentukan Kabinet Kerajaan Perpaduan tetapi sebaliknya mencari titik persamaan atau keseimbangan antara gabungan parti supaya kerajaan ini dapat berfungsi dengan baik.

“Politik negara dinamik dan sebab itu kita tidak boleh terlalu stereotaip. Malah, Anwar dilihat bertindak lebih baik dengan melantik Kabinetnya berdasarkan cadangan parti siapa yang layak (dipilih sebagai menteri) selain mengikut hierarki dan tindakan itu membuatkan pemilihan anggota Kabinet lebih stabil.

“Disebabkan itu, yang penting ketika ini adalah rakyat harus memantau untuk memastikan kerajaan Persekutuan boleh ‘deliver’ dan buat kerja dengan sebaiknya daripada (kita) terus mempertikaikan (pembentukannya) tanpa ada titik nokhtah.”

Beliau juga yakin barisan kepimpinan kerajaan kali ini tidak mudah goyah kerana menyifatkan perdana menteri akan memimpin pentadbiran negara dengan berpegang teguh pada prinsip-prinsip perlembagaan kerana tidak mahu situasi Kabinet diragui dan tidak diyakini seperti penggal sebelumnya berlaku lagi. – BERNAMA